text:
Malaria
Malaria ke bolwetši bja go tšwa go monang bja go fetela batho le diphoofolo tše dingwe tše di hlotšwego ke dipharasaete tša diprotozoan (mohuta wa sele e tee maekrookanisime) ya mohuta wa Plasmotiamo.[1] Malaria a baka dišupo tše di akaretšago letadi, malaise, go tlhatša le go opa ke hlogo. Mabakeng a kgatelelo e šoro e ka baka letlalo le serolana, dikotwane, go idibala goba lehu.[2] Dišupo tše gantši di thoma go bonagala ka morago ga matšatši a lesome goba lesome hlano morago ga go longwa. Go batho bao ba sa hwetšago kalafo e botse bolwetši bo ka boya gape ka morago ga dikgwedi tše mmalwa.[1] Go batho bao ba sa tšwelago go fola phetelo, phetelo gape gantši e laetša dišupo tše nnyane. Karolwana ye ya tšhonto e timelela ka morago ga dikgwedi ge eba ga go sa na phihlelelo ya malaria.[2]
Ka tlwaelo, bolwetši bo fetetšwa ka go loma ga monang wa tshadi wo o fetetšwego wa Anopheles.Go longwa go go tšweletša dipharasaete tša go tšwa mareng a monang ka gare ga madi.[1] Dipharasaete tše di sepelela sebeteng moo di golago le go tswala gape gona. Mehuta ye mehlano ya Diplasmotiamo di ka fetetša le go phatlalatšwa ke batho.[2] Mahu a mantši a bakwa ke P. falsiparamo le P. vivax, P. ovale, le P. malariae ka kakaretšo di baka mohuta o bonolo wa malaria.[1][2] Mehuta ya P. knowlesi ga e bake malwetši gantši bathong.[1] Malaria e hlahlobiwa ka go dira diteko tša maekroskoupu ya madi ka go diriša difilimi tša madi, goba ka diantitšene-tše di theilwego diteko tša mogololelo.[2] Mekgwa yeo e dirišago phetogelo ya ketane ya polymerase go lekola dipharasaete DNA di tšweleditšwe, eupša ga di dirišwe ka bophara mafelong ao malaria a go tšwelela gona ka lebaka la theko le tharagano.[3]
Kotsi ya bolwetši e ka fokotšwa ka go thibela go longwa ke menang ka go diriša nete ya menangle sekoba dikhunkhwane, goba magato a go laola menang bjalo ka go fothela dopolayakhukhu le go pšheša meetse a emegego a sa elego.[2] Dikalafi tše mmalwa di a hwetšagala go sethibela malaria go basepedi mafelong ao bolwetši bo tlwaelegilego gona.Tose ya sewelo ya kalafi ya sulfadoxine/pyrimethamine e a eletšwa go masea le ka morago ga dikgwedi tše tharo tša mathomo tša boimana mafelong ao go nago le palo ya godimo ya malaria. Malebana le tlhokego, ga go kgontšhago ya kenti (vaccine) ye e lego gona, le gee le gore maiteko a go e tšweletša a dirilwe.[1] Kalafi yeo e eletšwago ya kalafo ya malaria ke tswakanyo ya dikalafi tša kgatlhanong le malaria tše di akaretšago artemisinin.[1][2] Kalafi ya bobedi e ka ba mefloquine, lumefantrine, goba sulfadoxine/pyrimethamine.[4] Quinine mmogo le doxycycline di ka dirišwa ge eba artemisinin ga e hwetšagale.[4] Go a eletšwa gore mafelong ao malaria a tlwaelegilego, go swanetše gore malaria a tiišetšwe pele kalafi e ka thongwe ka lebaka la pelaelo ya palo e kgolo ya kgano ya ditagi tša kalafi. Kgano e tšweletše go dikalafi tše mmalwa tša kgatlhano le malaria; mohlala, kgano ya chloroquine- P. falsiparamo e phatlaletše go mafelo a mantši a malaria, gape kgano ya artemisinin ke bothata dikarolong tše dingwe tša Borwa-bohlabela bja Asia.[1]
Bolwetši bo phatlaletše ka bophara dileteng tša molatšatši le dilete tša magareng tša melatšatši tše di bapanego ka bophara le ekhweitha.[2] Go akaretšwa kudu Sub-Saharan Afrika, Asia, le Latin Amerika. Mokgatlo wa tša Maphelo wa Lefase o akanyetša gore ka 2012, go be go na le makga a malaria a palo ya dimilione tše 207. Ngwageng woo, bolwetši bo lekanyeditšwe gore bo bolaile batho ba palo ya magareng ga 473,000 le 789,000, bontši bja bona e be e le bana mo Afrika.[1] Malaria gantši e nyalwantšhwa le bohloki gomme a na khuetšo empe ya tšwetšopele ya ekonomi.[5][6] Mo Afrika go akanyeditšwe go lahlegelwa ke dibilione tše $12 tša di-USD ka ngwaga ka lebaka la theko ya godimo ya tlhokomelo ya tša maphelo, go lahlegelwa ke bokgoni bja go šoma le tiragatšo ya boeti.[7]
Ditšhupetšo[lokiša | edit source]
- ↑ 1.0 1.1 1.2 1.3 1.4 1.5 1.6 1.7 1.8 "Malaria Fact sheet N°94". WHO. March 2014. Retrieved 28 August 2014.
- ↑ 2.0 2.1 2.2 2.3 2.4 2.5 2.6 2.7 Caraballo, Hector (May 2014). "Emergency Department Management Of Mosquito-Borne Illness: Malaria, Dengue, And West Nile Virus". Emergency Medicine Practice 16 (5).
- ↑ Nadjm B, Behrens RH (2012). "Malaria: An update for physicians". Infectious Disease Clinics of North America 26 (2): 243–59. PMID 22632637. doi:10.1016/j.idc.2012.03.010.
- ↑ 4.0 4.1 Organization, World Health (2010). Guidelines for the treatment of malaria (2nd ed. ed.). Geneva: World Health Organization. p. ix. ISBN 9789241547925.
- ↑ Gollin D, Zimmermann C (August 2007). Malaria: Disease Impacts and Long-Run Income Differences (PDF) (Report). Institute for the Study of Labor.
- ↑ Worrall E, Basu S, Hanson K (2005). "Is malaria a disease of poverty? A review of the literature". Tropical Health and Medicine 10 (10): 1047–59. PMID 16185240. doi:10.1111/j.1365-3156.2005.01476.x.
- ↑ Greenwood BM, Bojang K, Whitty CJ, Targett GA (2005). "Malaria". Lancet 365 (9469): 1487–98. PMID 15850634. doi:10.1016/S0140-6736(05)66420-3.


c: text/html

text:
651
Morena o rile: “Ke be ke emetše gore setšhaba sa ka se nkgopele keletšo, eupša sona sa se nkgopele. Ke be ke letetše gore ba nkhwetše, eupša bona ba se nnyake. Ge nkabe setšhaba se se nthapele, ke be ke tla se fetola ka re: ‘Ke nna yo, ke tla le thuša.’ Fela bona ba ile ba se ke ba nthapela. 2
Ka mehla ke be ke itokišeditše go amogela setšhaba se sa ka sa go ngangabala, se se dirago tše mpe gape se itšeelago ka tsela ya sona. 3Ba fela ba nthumola ba sa lewe ke dihlong. Ba dira dihlabelo tša medimo ya diswantšho ka dirapeng tše ba rego ke tše dikgethwa,65:3 “dirapeng ... tše dikgethwa” Lebelela Jes. 1:29. gomme ba tšhuma le diorelo godimo ga dialetare tša medimo yeo ya diswantšho. 4Ba khukhuna le mabitla, ba lala ka maweng gore ba bolele le meoya ya bahu. Ba ja kolobe, ba nwa le moro wa nama ya go bola ya dihlabelo. 5Ba re go batho ba bangwe: ‘Emang gona moo, le se ke la re batamela! Rena re ba bakgethwa – ga se la swanela go re kgoma!’ Nna batho ba babjalo ba a nkgalefiša, nka se lese go ba tukela bogale bjalo ka mollo wo o sa timego.
6“Ke šetše ke feditše le pelo ka moo ke tlago ba otla ka gona, gomme ke ngwadile kotlo yeo ya bona. Nka se ba lese ba tšwela pele ka tsela ye, eupša ke tla ba otla ka mo go lekanego 7dibe tša bona le tša borakgolokhukhu ba bona. Ba tšhumetše medimo ya diswantšho diorelo dithabeng, mme ba nkgoboša ka go direla medimo yeo dihlabelo mebotong. Ka gona ke tla ba otla ka mo go lekanego tše ba di dirilego mabakeng a a fetilego.”
8Morena o re: “Ga go motho yo a lahlago ntšhuhla ka moka ya diterebe ge e sa na le diterebe tše di lokilego; a ka upša a dira beine ka tšona. Le nna setšhaba sa ka nka se se lahle ka moka – ke tla phološa ba ba ntlhankelago. 9Ke tla dira gore kgorong ya Juda go tšwe ditlogolo, gomme tšona di tla tšea naga ya ka ya dithaba. Batho ba ka ba ke ba kgethilego, ba ba ntlhankelago, ba tla dula moo. 10
Ba tla nkhunamela gomme ba yo fudiša dihuswane tša bona molaleng wa Sharone ka bodikela, le dikgomo tša bona Moeding wa Matshwenyego ka bohlabela.
11“Eupša go lena le ntlogetšego, lena le itebatšago Sione, thaba ya ka ye kgethwa,65:11 “thaba ya ka ye kgethwa” Lebelela Jes. 2:3. gomme le tlišetšago Gade, modimo wa mahlatse, dikabelo tša dijo, le tšhollelago Meni, modimo wa tše di hlagelago motho, dikabelo tša seno, go ka se be bjalo. 12Se se tlago le hlagela ke go bolawa ka tšhoša, ka gobane mola ke le bitša ga se la nkaraba, le mola ke bolela ga se la theeletša. Le ile la dira tše mpe mme la ikgethela tše di sa nkgahlego. 13Ke ka lebaka leo ke le botšago gore bao ba ntlhankelago ba tla ba le dijo le dino tše di lekanego, eupša lena le tla bolawa ke tlala la swarwa le ke lenyora. Ba tla thaba, eupša lena le tla lewa ke dihlong. 14Ba tla duduetša ba thabile, eupša lena le tla lla le nyamile, la golola le ekwa bohloko. 15Ba ke ba kgethilego ba tla rogaka ka maina a lena. Nna, Morena, Mong wa bohle, ke tla le bolaya. Eupša bahlanka ba ka bona ke tla ba thea leina le lefsa. 16Nageng ya lena yo a kgopelago tšhegofatšo o tla kgopela go šegofatšwa ka leina la ka, nna Modimo, Mmotegi. Yo a enago o tla ena ka leina la ka, nna Modimo, Mmotegi. Matshwenyego a lena a mabakeng a a fetilego ke tla be ke a lebetše, ke se sa a gopola.”
17
2 Pet. 3:13
Kut. 21:1
Morena o re: “Ke hlola legodimo le lefase le lefsa. Ditiragalo tše di fetilego di tla lebalelwa sa ruri. 18Thabang go ya go ile le hlabe mekgolokwane ka lebaka la tše ke di hlolago. Jerusalema ye mpsha ye ke e hlolago e tla tlala lethabo, gomme batho ba yona ba tla ipshina. 19
Le nna ka noši ke tla goa ka lethabo ka lebaka la Jerusalema ka thabela batho ba yona. Go ka se kwagale motho yo a llago goba yo a hlabago mokgoši fao. 20Bana ba ka se sa hwa e sa le masea, gomme batho ba tla phela go fihlela e eba diputswa. Ba ba tlago fihlela lekgolo la mengwaga ba tla tšewa gore e sa le ba bafsa. Yo a hwago pele ga moo e tla be e le gore o rogakilwe ka lebaka la dibe tša gagwe. 21-22Motho o tla aga ntlo, a dula ka go yona – ya se dulwe ke yo mongwe; a bjala merara, a ja dikenywa tša yona – tša se lewe ke yo mongwe. Batho bao ba ka ke ba kgethilego ba tla phela nako ye telele bjalo ka mehlare. Ba tla ipshina ka tšeo ba di šometšego. 23Ba tla atlega mešomong ya bona, le bana ba bona ba ka se welwe ke dikotsi. Ke setšhaba sa ka; ke tla ba šegofatša gammogo le ditlogolo tša bona. 24E tla re pele ba thoma go rapela ka ba araba; ya re ba sa rapela ka phetha tše ba di kgopelago. 25
Phiri e tla fula le kwanyana; tau ya fula bjang bjalo ka kgomo, le noga e ka se sa loma. Sione, thabeng ya ka ye kgethwa,65:25 “thabeng ya ka ye kgethwa” Lebelela Jes. 2:3. go ka se dirwe tše mpe goba gwa gobatšanwa.”

robotstxt: allowed

filter: keep


text:
Warthog
Kolobe ya naga
Leina
Kolobe ya naga (Phacochoerus africanus)
Boitshwaro
Dikolobe tša naga ke diphoofolo tša go sepela mosegare gomem di šomiša nako ya tšona ye ntšhi go nyaka dijo. Ka tlwaelo ba hwetšwa ka dihlopha tša malapa. Dikolobe tša naga di ne mokgwa wa go kwatama ka dikhuru tša tšona tša ka pele ge di eja goba ge di fata ka sebakeng sa tšona sa tlwaelo. Di itšhireletša ka tsena ka meleteng bošego eo di e tsenago ka sa nthakgo.
Go tša leago, go bonala dihlopha tše tharo tše kgolo, e lego dipoo tša go sepela ka tee, sehlopha sa dikgope le sa ditshadi tše bušago tše kgolo le dikolobjana tša tšona. Dipoo ga di tšeye karolo kgodišong ya dikolobjana a se gantšhi gore di hlakane el ditshadi ka ntle ga go hlakana ka lebaka la go godiša tswalo. Ka moka ditshadi le dipoo di ya mosemeng le ya go feta molekane o tee. Dikolobe tša naga kgafetša di hwetšwa mafelong mo go emago meets moo di epago mo go thapilego le go kgokologa ka marageng, go molaleng ka phišego.
Bodulohlago
Dikolobe tša naga di na le kgotlelelo ya tikologo ya mefuta, le ge e le gore phatlalatšo e bontšha maatla a yona a go sepetšatšana le mašoka a go bulega a dihlatšana.
Moo di Hwetšwago Gona
Dikolobe tša naga di phatlaladitšwe ka bophara, gomme gabjale ga e se e ngwe ya tše di tšhošeditšego ka Aforika Borwa. Di ša ntše di hwetšagala ka dibakeng tša bolemerui ka mehutahuta, gomme di tsebagatšwa ka gape dibakeng tšeo di šetšeng di hlokega tša legae.
Gape di hwetšwa kua Zimbabwe, Botswana, Mozambique, Kenya, Zambia le Tanzania. Di tšwelela ka lefelo le le bulegilego ka mafelong a thoko ga didiba le maraga a ka Phakeng ya setjhaba ya Kruger.
Dibatana
Tše nnyane di ka tšewa ke Dintšu le Diphokobje le Ditau, Mangau, Nkwe le Kwena e bego dira tše kgolo go tše dikgolo.
Dipalopalo tša Bohlokwa
Leina la se-Latin: Phacochoerus africanus
Boima (tshadi): 45 - 70 ya dikhilograma
Boima (Poo): 60 - 100 ya dikilograma
Go Duša: dikgwedi tše 3
Palo ya tše nnyane: 1 - 8 dikolobjana
Putšo ya tša moseme: dikgwedi tše 18
Boima bja tswalo: 600 ya digrama
Odara: Artiodactyla
Lapa: Suidae
Lebelo: Dikilometara tše 40 ka iri
Dinaka: Dinaka di ka palogare ya disentimetara tše 25
Tswalo: Lewedi – Manthole
Tlhalošo ya Mohlala
Dihlakwana ke tše sese go tša dikolobe tša lešoka le leswao la dinala tše di bego monola di bonala di hlakile ga botse.
Ka Boripana
Dikolobe tša naga ke tše dingwe tša go ratwa kudu e godišitšwe kudu kua Hollywood ye e kilego ya bontšhwa diswantšhong bjalo ka The Lion King, le goba ye nngwe ya dijo tše kaone tša tikologo ya ma bjanye a Aforika le ke dibata tša mehuta tše swarago Dikolobe tša naga tše kgolo le tše nnyane ka go swana.


text:
Ka Aprele 20th ngwaga wa 1994, Mopresidente wa Naga, FW de Klerk, o boletše gore Repabliki ya Afrika Borwa e tla ba le dikoša tša bosetšhaba tše pedi.
E lego, Nkosi Sikelel’ iAfrika (Modimo a šegofatše Afrika) le koša ya Die Stem van Suid-Afrika (Pitšo ya Afrika Borwa). Se e be e le karolo ya ka ditlhagišo tša Molaotheo wa nakwana wa 1993, Karolo ya 248 (1) le karolo ya 2. Go ya ka dipeelano tša karolo ya 4 ya Molaotheo wo mofsa wa Afrika Borwa, yeo e bego e saennwe ke Molao ka dikgaruru tša Sharpeville ka Desemere 10 sa 1996, kopantšho ya kgatišo Nkosi Sikelel’ iAfrica with Die Stem van Suid Afrika bjale ke koša ya Bosetšhaba ya Afrika Borwa. Bjalo ka ge go boletšwe mo Kuranteng ya Mmušo. Nomoro, 18341, ka Oktoboro 10 tša 1997.
Enoch Sontonga morutiši wa sekolo sa Methodist, o hlamile temana ya mathomo ya Nkosi Sikelel' iAfrika bjalo ka sefela sa Sethosa ka 1897. Ka morago ditemana tše šupa tše dingwe di ile tša tsentšwego tša Sethosa gomme du ngwadilwe ke sereti, Samuel Mqhayi. Lehlakore la Sesotho la Nkosi Sikelel' iAfrika, leo le phatlalatšwa ka 1942, le ngwadilwego ke Moses Mphahlele.
Nkosi Sikelel' iAfrika e ile ya ba sefela sa go tuma, ka morago ga go opelwa mo dikhonsateng mo Johannesburg e eta pele ke Moruti JL Dube, moemedi khwaere. Ka moragonyana e bile koša yeo e tumilego ya go opelwa go dikopano tša sepolotiki, bjalo ka mokgwa wa borabele, nakong ya mengwaga ya kgethologanyo.
Ka kakaretšo, temana ya mathomo e opelwa ka Sethosa le Sezulu e be go latela lehlakore la Sesotho. Le ge go le bjalo, Nkosi Sikelel' iAfrika ga e na le sebopego goba phetolelo le mantšu a fapana go ya ka mafelo.
Ye ke lehlakore la semmušo la koša ya setšhaba, go kopanywa Nkosi Sikelel' iAfrika le koša ya Pitšo ya Afrika Borwa, ka phetolelo ya Seisemane ye e filwego lka mašakaneng:
isiXhosa and isiZulu
Nkosi Sikelel' iAfrika
(God Bless Africa)
Maluphakanyisw' uphondo lwayo,
(Raise high Her glory)
Yizwa imithandazo yethu,
(Hear our Prayers)
Nkosi sikelela, thina lusapho lwayo
(God bless us, we her children)
Sesotho
Morena boloka setjhaba sa heso,
(God protect our nation)
O fedise dintwa le matshwenyeho,
(End all wars and tribulations)
O se boloke, O se boloke setjhaba sa heso,
(Protect us, protect our nation)
Setjhaba sa South Afrika - South Afrika.
(Our nation South Africa - South Africa)
Afrikaans
Uit die blou van onse hemel,
(Ringing out from our blue heavens)
Uit die diepte van ons see,
(From the depth of our seas)
Oor ons ewige gebergtes,
(Over our everlasting mountains)
Waar die kranse antwoord gee,
(Where the echoing crags resound)
English
Sounds the call to come together,
And united we shall stand,
Let us live and strive for freedom,
In South Africa our land.


text:
Morago ga gore Mopresidente wa Afrika Borwa, Cyril Ramaphosa a tsebise ka go hefolwa ga dikiletso tsa mesepelo, barutwana ba tshwenyegile kudu ka bokamoso bja bona. Dihlogo tsa dikolo di gapeleditswe go tswalela dikgoro tsa dikolo pele ga nako ka lebaka la bolwetsi bjoo bo hlasetsego dinaga ka bophara. Boraditaba ba Township News ba rile geba boledisana le barutwana ba Kwena Molapo Compehensive Farm ba bolela gore ba tloga ba tshwenyegile kudu ka bokamoso ba bona kage basa tsebe gore batlile go boela neng dikolong.
Thiamo Kubayi (17) elego o mongwe wa barutwana ba mphato wa marematlou o boletse gore o tshwenyegile ka seemo sa bona sa dithuto le gore gaba tsebe gore ba ithute ka eng kage ba hloka dibuka tsa maleba sekolong sa bona gore baithute. Ka go le lengwe Kganya Manganya (15) wa mphato wabo lesome o boletse gore le yena o hloka dibuka tsago ithuta legore o tshoga gore akatla a ipona a buseletsa mphato wa gagwe. ‘’ Ga rena dibuka tsa go bala re swanela kego hlakanela tse dingwe le barutwana ba bangwe e lego seo e bego hlobaboroko kage bare batho ba setswe ka dintlong.’’
Ba bangwe ba barutwana bare ba dula mafelong ago hloka mohlagase ele seo seba tshitisago go bala kage ba be ba tshepile goya go bala dikolong tsa kgauswi le bona. Baithuti ba mphato wa marematlou ba boletse gape gore ba tshwenya ke gore bakase kgone go ngwadisa dithutong tsa godimo kage go nyakega dipoelo tsa bona tsa dihlatlobo tsa June.
Story by: Nokuphila Shazi, Translated by: Shelly Molepo


text:
Ke pesalome. Ke kopelo ya tšatši la Sabatha.
921Ke mo gobotse go go leboga, Morena,
le go go opelela ditumišo,
wena Ragodimodimo,
2le go bega leratorato la gago e sa le gosasa,
le go anega potego ya gago bošego ka moka
3ke letša harepa,
harepa ya metato ye lesome,
ke letša le sekgapa.
4Gobane wena, Morena,
o nthakgaditše ka ditiro tša gago;
ke hlalalela tše o di dirilego.
5Morena,
mediro ya gago ke ye megolo bjang!
Menagano ya gago ga se ka go iša.
6Tšeo ke tše mašilo a sa di tsebego;
ditlaela ga di di kwešiše.
7Le ge bakgopo ba hloga bjalo ka sekoro,
le badiradibe ka moka ba atlega,
sa bona ke go tlo fedišetšwa sa ruri.
8Eupša wena, Morena,
o yo o phagamego go ya go ile.
Bona manaba a gago, Morena!
9Ka kgonthe manaba a gago a a hwa;
badirakgopo bohle ba a phatlalatšwa.
10Nnaena o mphile maatla a nkego a nare;
o nthakgaditše gape.92:10 “o nthakgaditše gape.” Seheberu se re “o ntloditše ka makhura a mafsa.” Go tlotšwa ka makhura a mafsa e be e le sešupo sa go tšwa seemong sa go ilela go tsena go sa lethabo.
11Manaba a ka ke a lebelela ka lenyatšo.
Badirakgopo ba go ntakana ke ba kwele.
12Baloki bona ba tla atlega boka mepalema;
ba tla letla bjalo ka mesedere ya Lebanone.
13Ba tsemilwe ka ntlong ya Morena,
ba tla atlega dikgorong tša Tempele ya Modimo wa rena.
14Le ge e šetše e le diputswa,
ba tla no fela ba tiile,
ba le bjalo ka mehlare ye metala.
15Seo e tla ba sešupo sa go loka ga Morena.
Ke yena sebo sa ka,
gomme mo go yena ga go bokgopo.


text:
31Taba ye ke nnete, gore ge motho a duma go ba moetapelemogolo, o duma selo se sebotse. 2
Moetapele e swanetše go ba motho wa go hloka bosodi, monna wa mosadi o tee, wa go nagana gabotse, wa maitshwaro a mabotse, wa go hlomphega, wa go amogela basepedi ka ga gagwe, wa go kgona go ruta; 3e se be setagwa goba seganka, e be yo boleta wa go se rumolane, wa go se rate tšhelete; 4e be yo a bušago lapa la gagwe gabotse, yo a laolago bana ba gagwe ka seriti. 5Gobane ge motho a palelwa ke lapa la gagwe, phuthego ya Modimo yona a ka e kgona bjang? 6E se be motho yo a sa tšogo sokologa, gore a se ikgogomoše, a tla a lahlwa go etša Diabolose. 7E swanetše go ba motho yo a hlompšhago le ke batho ba e sego badumedi, gore a se ke a tla a goboga mme a tanywa ke sefu sa Diabolose.
8Batikone le bona ba swanetše go ba le boitshwaro bjo bobotse, le gona ba tshepege; ba se ke ba nwa kudu goba ya ba dihwirihwiri tšheleteng; 9a ba kgomarele nnete ye e utolotšwego ya tumelo ka letswalo le le sa itshetshengwego; 10ba hlahlobje pele, gomme ge ba se na bosodi e be gona ba thomago go dira modiro wa botikone. 11Batikone ba basadi3:11 “Batikone ba basadi” goba “Basadi ba batikone” le bona e be ba maitshwaro a mabotse, ba go hloka lesebo, ba go nagana gabotse, ba go tshepagala mo go tšohle. 12Motikone e swanetše go ba monna wa mosadi o tee, wa go laola bana ba gagwe le lapa la gagwe gabotse. 13Batikone ba ba phethago modiro wa bona gabotse ba ikhweletša maemo a mabotse, gomme ba kgona go bolela ka tša tumelo ya bona go Kriste Jesu ba sa boife.
14Ke go ngwalela lengwalo leo ke holofetše go tla go wena kgauswinyana. 15Fela le ge nka diega, wena o šetše o tseba ka lengwalo le ka mo motho a swanetšego go itshwara ka gona ge a na le ba lapa la Modimo, e lego yona phuthego ya Modimo yo a phelago, ye e lego yona kokwane le motheo wa therešo. 16Ntle le pelaelo, phihlo ye re e utolletšwego ya tumelo ya rena ke ye kgolo:
Yena o itšweleditše ka sebopego sa motho,
a hlatselwa ke Moya gore tše a ipegago tšona ke therešo,
gomme a bonwa ke barongwa.
A begwa baditšhabeng,
a dumelwa lefaseng ka moka,
gomme a rotošetšwa legodimong ka letago.


text:
Lehono re tlabe rena le Mna. Morota go Seyalemoya Sa Selegae sa [email protected] go tloga ka 15h00.
Bo Ngaka Mathabatha ke bona batla bego bare eteletše pele, moyeng
kgwekgwe ya taba ke mabapi le dihlare tšeo Bagologolo ba bego badi shumisha ge basa ikwe botse mebeleng.
Ge motho a fokola onwa Sehlare. Dihlare tša segagabo motho dia thusha empa maatla dia tšea go yoo adi nwago. Ge oka dinwa o nyatša, le tšona ditlo hloka maatla a goka go thusha. Empa ge oka ba le tshepo go tšona oka bona o thushega.
Dihlare tšago swana lebo Lengana ke dihlare tšeo elego kgale dile gona ebile di thusha malwetši kago fapafapana ga ona. Gale thome go nwewa bjale.
Gere swere ke bolwetši bofe kapa bofe, re swanetše go leka kamo leka mo kage Sethokgwa seo se tšwago Phuti sesa tsebje.


text:
Sea Fans
Difehlamoya tša Lewatleng
Lapa le leina
Difehlamoya tša lewatleng
Leina le lengwe la yona
Gorgonians
Leina la tša thutamahlale
Gorgonacea
Bogolo
Go fihla dientimetara tše 5.
Boitšhupo
Dikoral tše hlomilwego, tša sephaphathi tša nama tše boleta tša go swana le sefehlamoya. Mehuta ya diphedi di hlagelela ka tsela yeo di namago ka yona. Mmala o fapana go tšwa go wo mo khubedu, mmala wa namune le boserolane bja go hlagelela bontšhi.
Tshedimošo ya Kakaretšo
Maemo a Gorgonacea ke gore ke ye nngwe ya tše nne tša maemo a maemo a Octocorralia, tšeo di akaretšago tša go swana le dikoral tša boleta, dipene tša ka lewatleng le diwhipi tša lewatleng. Mehuta ye e fapanego ya diskelethone tša go swana le manaka. Dipolyp di na le dithenthekele tše seswai.
Ge di pol- yps di lelefaditšwe ka botlalo, sefehlamoya se hlagelela se le boya. Mehuta ye me ngwe e na le dizooanthellae, yeo e thušago ka tšweletšo ya dijo. Dipere tša lewatleng tša pygmy le dinaledi tša go robega bonolo gantšhi di hwetšwa ka difehlamoyeng tša lewatleng. Di tswala ka go ntšhetša mae ka ntle.
Phepo
Di ja plankton.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Koral ya sefehlamoya sa kgoparara (Anella mollis)
Sefehlamoya sa lewatleng (Acabaria sinaica)
Sefehlamoya sa lewatle a sinuous (Eunicella tricoronata)


text:
NgwathelanangActions
- ${title}
Ngwathelanang
Matlafatso ya Moswa: Nyaope
MATLAFATŠO YA MOSWA Lenono go Matlafatšo Ya Moswa re thoma ka sereto sa go ngwalwa ke Lenard Pabalelo Malesa, sa go bitšwa Nyaope!
Mongwadi: Leonard Pabalelo Malesa
Gore o fihlile mpholo ke bone ka go nyeuma,
Ga mathaka boemathekisi.
Gore o fihlile moleko ke bone,
Ka maisa go pudufala,
Gore o fihlile mpholo ke kwele,
Ka lentšu go ganela teng.
Nnete gore o fihlile ka noši,
Ke bone ka lebala la moratho go swiswala,
Ga go sana le mmalatshehlana masoganeng,
O reng o ba kgethiša diyamaleng nyaope?
Go ja go bona ke ge go kwala swikišana.
Ba gwametše o ba gwameditše o ba hlositše,
Gore o nyarela kae ga go tsebje.
O fihlile ke go robjwa ke maina mpholo.
Tshwane ba re o nyaope.
Mpumalanga ba re o pinch.
Mola kapa bodikela ba go bitša ungan.
Nna ke re o mokotakgopolodiphego.
Ba go leka ga tee o fetoga leaparankwe la bona.
O ba rabadia wa bona melao ba e tšeya go wena.
Wa buša mebele ya bona,
Wa laola menagano ya bona,
Sebelebele wabthopa wa dira ka rati,
Ba tsoga ka wena ba robala ka wena.
A gago maatla nyaope a šiiša nama tša mmele.
O thuthile tša ka mo wa iša ka kua.
O timile mabone a ditoro tša baswa.O lerabele o lenaba boka morekuru,
Gore o nkwe masesane ke bone ka maisa go tlogela phaphuši,
Ba molao e reng ba itlhophile sekgonyana ba sa go kgaleme.
O ratwa kudu Tshwane a mamelodi,
O opile leopo pitoria,
Maisa a go wela bogodimo ka mpa tša mageu.
Wa tšeya bana go batswadi,
Wa ba iša le naga.
Batswadi ba fetoga manaba.O ba direlang se?
Ba go jela dithopaneng o ba tlontlolla pepeneneg.
Goreng mathaka a kgethile wena,
Mabele merera melato yohle a le gona.
Ga o ba tlogele o ba iša bokoto borola hlogo boya matolo.
Ereng o saye le bona legodimong la magana go bowa madumela goya.
Re kwele o jele go lekane, o khoše la mpana palega gomela hle.
ADVERTISEMENT
Ka DifokengActions
- ${title}


text:
BOITAPOLOŠO
Tsenelano ya leago ka tsela ya boithabišo e phšatla mellwane ya go se tsebane, go tšhabana le botee, tšeo di sepelelanago le kgethologanyo go ya ka semorafe gomme ya hlatloša kopano yeo e kgahlišago ditšhabeng tša go fapanafapana. Maatla a setšhaba a ikokotletše boitapološong moo batho ba ithutago ditšo le meetlo ya ba bangwe.
Mo Afrika Borwa dipapadi le boitapološo ke ye nngwe ya dintlhakgolo tša go hlomphega tša Mmušo. Batho ba ba hweditšego thekgo ye ke ba bantšhi. Profense ya Limpopo e le noši e ikgantšha ka baatlelete ba hlwahlwa go swana le Caster Semenya, Anton van Zyl, le Mbulaeni Mulaudzi, magareng ga ba bangwe. Mehuta ya boithabišo, go iketla le dipapadi e fapane go ya ka mafelo gomme e laetša maphelo le ditšo tše fapanego.
Lebalelo e kwešiša bohlokwa bja botee bja setšhaba gomme e tla tšwela pele go thekga setšhaba go ya ka dikgopelo tša sona.
Background Image credit: Brand South Africa


text:
TEMO
Temo e kgatha tema e kgolo e bohlokwa ekonoming ya Afrika Borwa. 5% ya mešomo mo Afrika Borwa e hlolwa ke temo. Dinageng tše ntšhi tša magaeng temo ke wona mothopo o le noši wa letseno la malapa. Ka Limpopo 88,7% ya malapa e ithekgile ka temo go oketša methopo ya dijo.
Mo mengwageng ya bjale temo e ikhweditše e lebagane le mathata a go tlišwa ke phadišano ya go tšwa dinageng tša ka ntle, phetogo ya tikologo le go hloka mašeleng a tlhabollo. Ka 2018, ke fela 10% ya balemi ba ba hweditšego thušo ya tša temo. Go ba ba hweditšeng thušo ye, tlala e ile ya fokotšega ka pela.
Ka lebaka la bokgole bja metse e mengwe mo Lebalelo e šomago gona, le ka lebaka la bohlokwa bja temo, Lebalelo e beile temo setlhoeng sa Leano la yona la Tlhabollo ya Setho le leruo (SED)
Background Image credit: Brand South Africa


text:
Striped Skink
Mokgaritswane wa methalo
Leina
Mokgaritswane wa methalo, mokgaritswane wa methalo wa Aforika [trachylepsis striata]
Maemo a godimo
Reptilia
Tolamo
Squamata
Lapa
Scincidae
Botelele bja ditshadi
Dimilimetara tše 60 - 90
Botelele bja dipoo
Dimilimetara tše 60 – 90
Tlhalošo
Mokgaritswane wo wa bogolo bja bogareng o na le mafensetera phuphung ye nngwe le ye nngwe ya ka fasana. Mašobana a ditsebe a emenyana. Mebala e fapana magareng ga diphidi tša go swana le yona. Palo ya ka leboa la hlogo ya dipoo tša pelegišo e mmala wa namune wa botsothwa, mogolo ke o serolane go ya mmaleng
Diphidi tša go swana le yona
Ka moka tše nne di hwetšwa ka bofaseng bja kontinente. M.s. striata, M.s. sparsa, M.s. punctatissima le M.s. wahlbergii.
Phatlalatšo
Aforika Bohlabela, borwa kaTranskei ya peleng le ka Lebowa la Kapa Bohlabela, e leteletšana go bapa le Noka ya mmala wa namune go ya ka Richtersveld, le ka goya Bodikela Zambia go ya Angola le Borwa bja Namibia.
Pelegišo
Palo ya ka Borwa e belega ga tee ka 3 - 9 ya masea ka selemo. Pelego e ka diragala ngwaga ka moka go ya ka ditšhabeng tša lebowa. E gola ka lebelo, tša go goela di fihlelelwa ka dikgwedi tše15 go ya go tše 18.
Phepo
Di ja dikhunkhwane tše nnyane (dikgogolaboloko, dirurubele, bjalobjalo.) le diphoofolo t tša go hloka marapo a mokokotlo tše nnyane.


text:
151Rena ba tumelo ye e tiilego re swanetše go rwadiša ba tumelo ye e fokolago mathata a bona mo go tša tumelo. Re se ikgahliše. 2Motho a kgahliše modumedikayena ka go mo direla tše di mo holago, a mo age mo go tša tumelo. 3
Gobane Kriste le yena o be a sa ikgahliše; eupša go bile bjalo ka ge Mangwalo a Makgethwa a bolela a re: “Ke wetšwe ke mahlapa a bao ba go rogago.” 4Tšohle tše di ngwadilwego ka Mangwalong a Makgethwa mehleng ya kgale di ngwaletšwe go re ruta, gore re tle re be le kholofelo ka go se fele pelo le go tiišwa ke tše di ngwadilwego. 5A Modimo yo a re kgontšhago go se fele pelo, gape a re tiišago a dire gore le phedišane ka kwano go ya ka moo go kgahlago Kriste Jesu, 6gore le tle le tumiše Modimo, TatagoMorena wa rena, Jesu Kriste, mmogo ka molomo o tee.
7Ka gona, le amogelaneng bjalo ka ge Kriste le yena a le amogetše, mme e be gona go tumiša Modimo. 8Gomme ke le botša gore Kriste o be a tletše go hlankela Bajuda15:8 “Bajuda” Segerike se re “ba ba bollago”. ka go phetha tše Modimo a di holofeditšego borakgolokhukhu ba rena, go bontšha gore yena Modimo o a botega, 9
Pes. 18:49
le go dira gore baditšhaba ba tle ba tumiše Modimo ka ge a na le kgaugelo, bjalo ka ge Mangwalo a Makgethwa a re:
“Ka lebaka leo ke tla go tumiša baditšhabeng,
ke tla go opelela ditheto.”
10
Mo gongwe go thwe:
“Lena baditšhaba,
thabang le setšhaba sa Modimo!”
11
Gwa buša gwa thwe:
“Retang Morena, lena baditšhaba bohle;
mo reteng, lena merafe ka moka!”
12
Jesaya le yena o re:
“Go tla tšwelela mongwe wa ditlogolokhukhu tša Isai,
a tla a buša baditšhaba,
mme bona ba tla mmota.”
13Anke Modimo yo a le fago kholofelo a dire gore ka ge le mo dumetše, le be le lethabo le khutšo ka botlalo, gore kholofelo ya lena e fele e oketšwa ke Moya wo Mokgethwa ka maatla a wona.
14Banabešo, nnaena ke tloga ke dumela gore le na le botho e le ruri, le gore le tseba ka botlalo se motho a swanetšego go se dira, ebile le kgona le go eletšana. 15Fela mo lengwalong le ke tloga ke betile pelo ka ngwala ditaba tše dingwenyana tše ke le gopotšago tšona. Ke bile le sebete ka ge Modimo a bile yo botho go nna, 16ka go ntira mohlanka wa Kriste Jesu wa go begela baditšhaba Taba ye Botse ya Modimo. Ge ke dira bjalo ke dira modiro wa boprista, gore baditšhaba e tle e be sehlabelo se se kgahlago Modimo, se a se abetšwego ke Moya wo Mokgethwa. 17Ke ka lebaka leo ke nago le lebaka la go ikgantšha ge ke šomela Modimo, ke le wa Kriste Jesu. 18Nka se bete pelo ka bolela tše dingwe ntle le tše Kriste a di dirilego ka nna go ruta baditšhaba go theeletša Modimo. Seo o se dirile ka dipolelo le ka mediro, 19ka maatla a mehlolo le a dimakatšo, le ka maatla a Moya wa Modimo. Ke ka lebaka leo ke gašitšego Taba ye Botse ye ya Kriste ka botlalo gohle mo ke fetilego gona, go tloga Jerusalema go yo fihla Ilirikomo. 20Se ke bego ke se fišegela ke go gaša Taba ye Botse ye moo batho ba bego ba sešo ba kwa ka Kriste, gore e se tlo ba nke ke aga motheong wa yo mongwe. 21
A go be bjalo ke ge Mangwalo a Makgethwa a bolela a re:
“Bao ba sešogo ba botšwa ka yena ba tla bona,
le bao ba sešogo ba kwa ka yena ba tla kwešiša.”
22
Ke yona taba ye e mpaledišitšego gantši go le etela. 23Fela bjale ga go sa na modiro wo nka o dirago mo dinageng tše, le gona e šetše e le mengwaga ye mentšinyana ke duma go tlo feta moo go lena 24ge ke eya Spania. Ke mo ke holofelago gore ke tla feta ke le bona la mphelesetša gona ka morago ga ge ke ile ka iketla le lena sebakanyana. 25
Gonabjale ke sa ya Jerusalema go yo thuša badumedi ba gona. 26Gobane diphuthego tša Matsedonia le tša Agaya di kgahlilwe ke go kgobokeletša bahloki gare ga badumedi ba Jerusalema dimpho. 27
Seo ke se ba ithaopilego go se dira; fela gabotsebotse ba tlemegile go ba thuša, gobane ka ge Bajuda ba abelane le baditšhaba tša moya, baditšhaba le bona ba lebanwe ke go thuša Bajuda ka tša nama. 28E tla re ge ke phethile mošomo wo ke bile ke ba file tšhelete ka moka ye ba e kgobokeleditšwego, ka tšea leeto la go ya Spania mme ka feta ke le bona. 29Ke a tseba gore mohla ke etla go lena ke tla le kgopelela tšhegofatšo ye e feletšego ya Kriste go Modimo.
30Bjale ge, banabešo, ke le kgothatša ka Morena wa rena Jesu Kriste le ka lerato le Moya o re fago lona, gore le nthapediše Modimo ka phišego. 31Le nthapelele gore ke se wele diatleng tša bahlokatumelo ba naga ya Judea, le gore tše ke thušago badumedi ba Jerusalema ka tšona di ba kgahle. 32Ke mo ke tlago tla go lena ke thabile, ge Modimo a rata, ka lapološwa ke go ba le lena. 33Modimo yo a re fago khutšo a be le lena. Amene.


text:
1111Retang Morena!
A ke tumiše Morena ka pelo ya ka yohle
ke le mo sehlopheng sa ba ba lokilego,
ke le mo phuthegong ya tšhaba sa gagwe.
2Mediro ya Morena ke ye megolo;
e swanelwa ke go nagantšhišwa ke bohle ba e ba kgahlago.
3Tše a di dirago ke tša bothakga le bogoši,
le go loka ga gagwe ke ga go ya go ile.
4Morena o re gopotša mehlolo ya gagwe;
ke yena wa botho le wa kgaugelo.
5Ba ba mmoifago o ba fa dijo,
ga a lebale kgwerano ya gagwe.
6O bontšhitše tšhaba sa gagwe maatla ao a šomago ka ona ka go se fa dinaga tša baditšhaba.
7O a botega, o lokile go tšohle tše a di dirago;
ditaelo tša gagwe tšohle di a tshephega.
8Di duletše sa ruri,
di swanetše go phethwa ka potego le ka go loka.
9O phološitše setšhaba sa gagwe;
o se laetše go botegela kgwerano ya gagwe go ya go ile.
Ke yo mokgethwa, o a tšhabega!
10
Diema 1:7
9:10
Go boifa Morena ke ona mathomo a bohlale;
ba temogo ke bohle ba ba phelago bjalo.
O tumišwa go ya go ile.


text:
141Bagolo ba bangwe ba Baisraele ba ile ba tla go nna ba fihla ba dula pele ga ka. 2Ke moka Morena a re go nna: 3“Wena motho wa nama, banna bao ba ikgafetše medingwana, ba dula ba nagana ka yona, gomme e ba diriša sebe. Bjale na nka napa ka dumela go ba eletša?
4“Ba botše seo nna, Morena, Mong wa bohle, ke se bolelago ke re: Moisraele yo mongwe le yo mongwe yo a ikgafetšego medingwana, a dula a nagana ka yona gomme e mo diriša sebe, gomme ka morago a tle a kgopele maele go moprofeta, o tla arabja ke nna – a arabja ka karabo ye e lebanego medingwana ya gagwe ye mentši. 5Medingwana ya setšhaba sa Israele e dirile gore setšhaba se mphuralele, eupša ge ke ba arabile ke holofela gore ba tla boa ba mpotegela.
6“Bjale ge, botša setšhaba sa Israele se nna, Morena, Mong wa bohle, ke se bolelago ke re: Sokologang, le tlogele medingwana yeo ya lena, le furalele le tšohle tša go šišimiša tše le di dirago.
7“Ge yo mongwe wa setšhaba sa Israele goba mofaladi yo a dulago nageng ya Israele a ka ikaroganya le nna a ikgafela medingwana, a dula a nagana ka yona, ya mo diriša sebe, gomme ka morago a ya go moprofeta go kgopela maele go Morena ka yena, o tla fetolwa ke nna, Morena, ka bonna. 8Ke tla mo lwantšha, ka mo rutela ba bantši, ka mo phara seka. Ke tla mo kgaola setšhabeng sa ka, gore le tle le lemoge gore Morena ke nna.
9“Ge moprofeta yo a ka forwa mme a fetola ka mokgwa wo o fošagetšego, e tla be e le ka gobane a forilwe ke nna, Morena. Ke tla mo fediša setšhabeng sa ka sa Israele. 10Moprofeta mmogo le yoo a ka kgopelago maele go yena ba tla otlwa, ba otlwa ka kotlo e tee. 11Seo ke tla be ke se direla gore setšhaba sa Israele se se sa aroga go nna, goba sa itšhilafatša ka dibe tša sona. Ke mo bona e tlago ba setšhaba sa ka, mme nna ka ba Modimo wa bona.” O realo, Morena, Mong wa bohle.
12Morena a re go nna: 13“Wena motho wa nama, ge badudi ba naga ye ba ka mphošetša ka go se mpotegele, ke tla ba otla ka go fediša dijo tša yona, ka bolaiša badudi ba yona tlala, ka gagara batho le diphoofolo tša yona. 14Le ge banna bale ba bararo, Noa, Daniele14:14 “Daniele” Yo ga se moprofeta Daniele. le Jobo ba ka be ba dula moo, go loka ga bona go be go tla phološa bona beng fela.” O realo, Morena, Mong wa bohle.
15“Le ge nka romela dibata tša gerema le naga tša bolaya batho, mme naga ya fetoga lešoka gwa se be le motho yo a fetago mo go yona ka lebaka la tšona, 16gomme le ge banna bao ba bararo ba ka be ba dula moo, ke ikana ke le Morena, Mong wa bohle, Modimo yo a phelago, gore ba be ba ka se kgone le go phološa barwa le barwedi ba bona. Go be go tla iphološa fela bona beng, mme naga yona ya fetoga lešoka.
17“Le ge nka no tsoša ntwa nageng yeo, mme ka re badudi bohle ba naga ye ba bolawe ka tšhoša, ka gagara batho le diphoofolo tša gona, 18le ge banna bao ba bararo ba ka be ba dula moo, ke ikana ke le Morena, Mong wa bohle, Modimo yo a phelago, gore ba be ba ka se kgone le go phološa barwa le barwedi ba bona. Go be go tla iphološa fela bona beng.
19“Ge nka romela leuba la bolwetši nageng yeo, ka bolaya batho ba bantši ke galefile, ka gagara batho le diphoofolo, 20le ge Noa, Daniele le Jobo ba ka be ba dula moo, ke ikana ke le Morena, Mong wa bohle, Modimo yo a phelago, gore ba be ba ka se kgone le go phološa barwa le barwedi ba bona. Go loka ga bona go be go tla phološa fela bona beng.”
21
Morena, Mong wa bohle, o re: “Le ge Jerusalema nka e romela dikotlo tša ka tše nne tše di šiišago, e lego ntwa, tlala, dibata, le leuba la bolwetši gore di gagare batho le diphoofolo, 22mašaledi a tla no ba gona, e lego masogana le makgarebe, ba ba tlago ntšhwa mo motseng. Ba tla tla go lena, gomme e tla re ge le bona maitshwaro le mediro ya bona, la kgothatšega mabapi le masetlapelo ohle a ke a tlišeditšego Jerusalema. 23Le tla kgothatšega ge le bona maitshwaro le mediro ya bona, gobane le tla be le tseba gore tše ke e dirilego tšona ke di dirile ka lebaka.” O realo, Morena, Mong wa bohle.


text:
Knifejaw
Mohlagare wa Thipa
Leina la Lapa la Tlwaelo
Mohlagare wa Thipa
Leina le Lengwe la Yona
Hlapi ya molomo
Leina la tša Thutamahlale
Oplegnathidae
Bogolo
Go fihla disentimetara tše 90, palogare ya disentimetara tše 50.
Boitšhupo
Molomo wa go swana le wa papagae go tše kgolo ke karolo ye e amologanyago kudu. O bopilwe ka meno a go swarana. Lephego la hlapi ke la bofase kudu. Lephego la hlapi la maragong le la bobedi di bopa sebopego sa sekwere sa mmele. Mmala go tšwa go wa bosilibera le boso le go ya go boputšwa bjo fifetšego le dipatšo tša bošweu.
Tshedimošo ya Kakaretšo
Lapa la Oplegnathidae le bopša ke 1 ya leloko le 6 ya diphedi. Dikgapetla tše nnyane mmeleng ka moka. Diphedi tša dihlong di hwetšwa ka fase ga lefelo la leriba. Di tsoma bošego ge di nyaka dijo. Mmala wa tša bafsa e fapana go tšwa go tše kgolo. Di ntšhetša mae ka ntle sehlabeng gomme dipoo di a a nontšha.
Phepo
Di ja dibarnacle, dimoluske, diurchin tša ka lewatleng, lehola la lewatleng, dipontšhe le segoketši se khubedu.
Phatlalatšo
E direga kadithempheretšheng ka moka le mawatleng a borutho a lefase.
Mehuta ye e Tlwaelegilego
Mohlagare wa thipa wa go ba le mothalo - Oplegnathus fasciatus
Mohlagare wa thipa wa ka Kapa - Oplegnathus conwayi
Mohlagare wa thipa wa go ba le dipatšo - Oplegnathus punctatus


text:
nna ga gesu ga mohlala kgomo re di apara thebo la nkwe, re bana ba kgosi ba ga setshimelwane le seripaletsogo sa ramohlala morudi, re bana ba kgosi ba ga seholobane sa maputla ‘a mapetla kua ga tshilwane ba rego tshilo sesila letsoku le a ila. re ditlogolo tsa bo senwamothopong matsopa a maso a thaba ‘a lolo. kgomo tsa magana go diswa se ila lesaka bo majaditala, ba rego kgomo o kgomo mang e rego mabele a budule wa keka le mogola!
nna ga gesu re bowa ga mohlala morudi maoto nkego mosotho nka letebele…. ga mmakgajan’a monamoledi ‘a ntwa…. ga gesu re batlokwa ga re godumane re ana mogodumo wa bana ba siko’a nape, re….!!!!!!!!!!!!!!!!!!!!!!!! editor: manoge pheladi lebokane mohlala
Osesithombeni nguMnu u-Lover Mohlala owayenguMdlali weBhola


text:
31
Bakol. 3:18
Le lena, basadi, le ikokobetše go banna ba lena, gore ge go na le ba ba sa dumelego lentšu la Modimo ba tle ba sokollwe ke maitshwaro a lena ntle le polelo, 2ge ba tla be ba bona mesepelo ya lena ye e hlwekilego, le ka mo le ba hlomphago ka gona. 3
Botšhepi bja lena a e se be bja ka ntle, bjalo ka go loga meriri le go tšhepa ka dikgabišo tša gauta le diaparo tša mabaibai. 4Bja lena botšhepi a e be bja ka pelong, botšhepi bjo bo sa senyegego bja moya wo boleta wo o thotšego, e lego wona wo Modimo a bonago e le wo bohlokwa. 5Woo ke wona mokgwa wo basadi bale ba kgale ba ba bego ba ineela go Modimo mme ba mmotile ba bego ba ikgabiša ka wona ka go ikokobetša go banna ba bona, 6
go etša Sara ge a be a hlompha Abrahama, a mmitša mong wa gagwe. Gomme bjale lena le barwedi ba gagwe, ge eba le dira tše di lokilego, le sa boife se banna ba lena ba kago le dira sona.
7
Bakol. 3:19
Le lena, banna, le phedišane le basadi ba lena ka kwešišo ya gore mosadi ke sebjana se se swanetšego go hlekesetšwa. Ka gona, le ba sware ka tlhompho, ka gore le bona ba tlilo fiwa mpho ya bophelo gotee le lena. Seo le se direle gore dithapelo tša lena di se tlo paledišwa ke selo.
8A ke fetše ka go re bohle le be ba pelo e tee, le kwelane bohloko, le rate badumedikalena, le be ba boleta le boikokobetšo. 9Le se lefetše bobe ka bobe, goba lehlapa ka lehlapa; lena sa lena e be go šegofatša, ka ge go šegofatšwa e le se Modimo a le bileditšego sona. 10
Gobane le Mangwalo a Makgethwa a re:
“Yo a ratago go ipshina ka bophelo le go bona matšatši a lethabo,
a tlogele go bolela tše mpe le go thoma maaka.
11A furalele tše mpe a dire tše di lokilego;
a ikokoropele go hlohleletša khutšo.
12Gobane Morena o bea baloki leihlo gomme o theeletša thapelo tša bona,
eupša badiratšempe bona o a ba lwantšha.”
13Ke mang yo a kago le dira gampe ge eba le na le mafolofolo a go dira tše di lokilego? 14
Fela le ge eba le ka hlokofaletšwa go dira tše di lokilego, le ba lehlogonolo. Le se boife motho, le gona le se tšhošetšwe. 15Fela Kriste yena le mo hlomphe ka dipelo tša lena ka ge e le Morena. Le dule le itokišeditše go iphetolela go yo a le hlohlago ka tša kholofelo ye le nago le yona, 16eupša seo le se dire ka boleta le tlhompho. Le gona le se lewe ke letswalo, gore bao ba le bolelago gampe ka maitshwaro a lena a mabotse a Bokriste, ba inyatše ka tše ba le gobošago ka tšona. 17Gobane go kaone ge le hlokofaletšwa go dira tše di lokilego, ge eba seo e le thato ya Modimo, go na le gore le hlokofaletšwe go dira tše mpe. 18Gobane Kriste o hlokofaditšwe gatee a hlokofaletšwa sa ruri ka lebaka la dibe, e le moloki wa go hlokofaletšwa bakgopo,3:18 “Gobane Kriste ... bakgopo” Dingwalwakaseatla tše dintši di re “Gobane Kriste o hwile gatee a hwela sa ruri ka lebaka la dibe, e le moloki wa go hwela bakgopo”. gore a le iše go Modimo. O bolailwe e le motho, fela a tsošwa e le mophedi wa semoya, 19gomme ge a phela bophelo bjoo bja gagwe bja semoya a ya a begela meoya ye e golegilwego Taba ye Botse. 20
Yona meoya yeo ke ya bale ba go se theeletše Modimo mehleng yela ya ge a be a ba letetše a sa ba felele pelo, nakong yela Noa a aga leselawatle la gagwe. Malotwana ale a go tsena ka leselawatleng, e lego batho ba seswai, ba ile ba hlakodišwa meetseng, 21ona e bego e le sešupo sa kolobetšo ye bjale e le phološago. Kolobetšo ga se go hlatswa tšhila ya mmele, eupša ke go kgopela Modimo gore a le fe letswalo le le lokilego. E le phološa ka tsogo ya Jesu Kriste bahung, 22yena a rotogetšego legodimong moo a dutšego madulong a bogoši kgauswi le Modimo, yoo a mmeilego mmuši wa barongwa le balaodi ba semoya le maatla a semoya.


text:
Mmila wa Long Street e be e le o mophara gape o motelele. Ka selemo, ge Sonny le bagwera ba gagwe ba boa sekolong, dieta tša bona di be di khupeditšwe ke lerole. Ka marega, dieta tša bona di tlala leraga le meetse. Efela ka maikhutšo a dikolo, ga go yo a bago le taba le lerole goba leraga la mo mmileng.
Sonny le bagwera ba gagwe ba bapala khrikhete Mmileng wa Long. Bohle ba tšwetše ntle go bogela gomme ga go yo a belaelago ge kgwele e tsena ka tšhengwaneng ya gagwe. Ga go motho ka ntle le Mna Peterson.
“Maikhutšong a re tlo ba le dipapadi tša khrikhete tše dikaonekaone,” a realo Sonny ge ba eya gae mosegare o mongwe.
“AGAA!” Simon le Jack ba realo.
“Thumi? O reng?” gwa botšiša Sonny.
“Efela, go direga eng ka YENA?” gwa botšiša Thumi. A šupa ntlo ya Mna Peterson. “Jack o thubile lefasetere le tee la gagwe.”
“Go direga eng ka WENA?” a realo Jack. “O šetse o bethetše dikgwele tše pedi ka tšhemong ya gagwe.”
Ba tsebile gore ge ba ka betha goba go fošetša kgwele ka godimo ga leboto la Mna Peterson, ba ka se sa tsoga ba e bone. Ge kgwele ya bona e pshikologetše ka tlase ga keiti e be e tšewa ke mpša ya gagwe, Shikisha. Ba ile ba lebelela ntlo ya Mna Peterson. Dikgwedi tše mmalwa tša go feta o be a se a thaba.
“Re na le kgwele ya khrikhete? Ke be ke nagana gore o di swere ka moka ga tšona,” a realo Thumi.
“Ke swere e tee,” a realo Jack ka myemyelo, “gona ga re beakanyetšeng papadi ya khrikhete ye kaonekanone yeo E SA KAGO E EBA GONA.”
Ka letšatši la mafelelo la sekolo, Sonny o be a fela pelo ya go fihla gae gore a bapale khrikhete. O be a thabile kudu, o ile a dumediša Mna Peterson ka go mo emišetša seatla, efela Mna Peterson a no mo hlokomologa.
“Dumela, Mma,” a realo a tsena ka gare. Mmagwe o be a bala kuranta. O be a thabile.
“Dumela, mošemane wa ka,” a araba. “Theeletša. Ke taba ye botse. Mmila wa Long bjale o tlo fihla lefelong la mabenkele a maswa. Bjale go tlo ba le dipase le boemapase. EFELA …” a realo, “se se ra gape gore ga go sa tlo bapalelwa mmileng.”
“ENGGGG?” Pelo ya Sonny ya re kutuu. Papadi e šetše e beakantšwe! O ile a boela ka ntle a dula ditepiseng tša ka pele ga ntlo a popoduma. Lešata le legolo le ile la dira gore a lebelele godimo. Mna Peterson o be a nametše llere, a oketša leboto la gagwe la ka pele ka ditena tše dingwe.
“Ijoo!” a realo Sonny ka pefelo. “Ke a tseba gore o nyaka go thibela dikgwele tša rena gore di se tshele leboto, efela ga a swanela go belaela gabjale.”
O ile a tlelwa ke kgopolo – ge bagwera bohle ba gagwe ba ka kopana ba kgopela batswadi ba bona, gona … mogongwe … ba ka ba le papadi e tee ya khrikhete ya mafelelo. O ile a thakgoga a ya go nyaka Simon.
Mokibelo wa go latela ke ge go tletše lethabo ge leano la Sonny le Simon le šomile! E be e le papadi ya mafelelo lehono – papadi ya khrikhete ye kgolokgolo, ye kaonekaone ye E SA KAGO YA BA GONA! Bana bohle ba mmileng ba ile go bapala. GAPE go tlo ba le difoka! Batswadi ba bangwe ba diretše bana diseneke gore ba abelane ka matena. Tatago Thumi o be a eya go aba difoka mafelelong a letšatši.
Le ge ba be ba direla boithabišo, Sonny o ile a tšhoganyana. E rile ge Thumi a foša kgwele ya mathomo lešaba la reta.
Jack o ile a ya pele. PHAA! O bethile kgwele ka maatla gomme ya ya godimodimo lefaufaung.
Sonny o ile a ya pele gore a sware kgwele, efela o be a fahla ke letšatši. O ile a leantšha mahlo, a ema, a ya ka tlase ga kgwele. Bohle ba be ba reta. E rile ge Sonny a re ke swara kgwele ka diatla, ya šwahla. E tlotše gatee gomme ya kgokologela thwii ka tlase ga keiti ya Mna Peterson. Pelo ya Sonny ya wela.
“BJALE, re tlo dira eng?” gwa botšiša Thumi.
“Re ka se sa tšwela pele ka papadi!” a realo Jack.
“Re KA SE SA hwetša kgwele yela!” gwa goeletša Simon.
Sonny o ile a gogela moya ka teng. “Ke tla ya go tšea kgwele,” a realo.
“Efela Mna Peterson o tla go hlabela lešata,” a realo Thumi.
“A ka se dumele o tšea kgwele … gomme Shikisha e swanetše go ba e šetše e epile molete gomme e bolokile!” a realo Simon.
“Eupša, re swanetše go leka,” a realo Sonny. “Ke papadi ya mafelelo gomme re sa tšwa go thoma go bapala. Re ka se sa hwetša sebaka se sengwe sa go bapala ka tsela ye.”
Ka bogale, Sonny a bula keiti ya Mna Peterson gomme a sepela tsejaneng. Shikisha e be e sa bonale. Sonny a kwa mpa ya gagwe e wela. O be a na le letšhogonyana. O be a sa nyake go hlabelwa lešata ke Mna Peterson. O rile pele a fihla lebating la ka pele, la bulega. Mna Peterson o be a eme fao. O bonala e le yo mogolo kudu ge a le kgauswi. Marama a gagwe a be a hwibitše tše e kego o befetšwe kudukudu.
E rile ge Sonny a re o bula molomo, Mna Peterson ka lentšu le legolo a re, “Sonny! O kare ke feditše ka nako.”
“Tshwarelo, tate?” a realo Sonny.
“Etla,” a realo Mna Peterson gomme a ya ka tšhengwaneng ya ka morago.
Sonny a ahlama.
E be e le tšhengwana ye kgolokgolo mmileng woo. Bjang bo kotilwe gomme go tletše mehlare ka mathoko ohle. Mna Peterson o dikološitše mathoko a tšhengwana ka thapo, bjalo ka lepatlelo la khrikhete la nnete. Gomme mo gare go le diwikhete tša khrikhete.
Sonny o ile a lebelela Mna Peterson a myemyela. Mna Peterson le yena a myemyela ka borutho. “Tshwarelo ge ke sa le lemoša ka ga diphetogo tša mo mmileng. Ke šoma khanseleng gomme ke be ke sa swanela go le botša selo. EFELA … nka dira se sengwe.” A sega. “BJALE … botša bohle gore ba tsene re bapale khrikhete.”
Bjale Sonny le bagwera ba gagwe ba na le lefelo la go bapala khrikhete. Mna Peterson o rata ge ba etela le go thabela go bogela dipapadi tšohle. O tloga a kgona go ngwala dino. Gomme ge kgwele e bethelwa goba go fošetšwa kgole kudu, Shikisha e a e kitimela ya e topa!
E ba le boitlhamelo!
Hlohleletša bana ba gago go thala lepatlelo la khrikhete ka tšhengwaneng ya ka morago ya Mna Peterson. E re ba diriše dintlha tša ka kanegelong go ba thuša. Šišinya gore ba ngwale temana ya go hlaloša lepatlelo la khrikhete ka tlase ga diswantšho.


text:
Lebelela, Theetša O Phele Puku 6
Outline: From Matthew and Mark. 24 sections. It has a picture book to go along with the recording.
Script Text
Matseno
Ditumedišo. Dumelang, bagwera. Etla gape o gahlane le morutiši wa go feta barutiši bohle. Leina la gagwe ke Jesu Kriste. Tšea puku ye tala leratadi gomme ge o kwa modumo wo (teimoši) fetela go seswantšho se se latelago.
Seswantšho 1: Jesu o ruta batho
Matheu 5
Seswantshong se, Jesu Kriste o ruta batho ka ga Modimo. Jesu o tšwa go Modimo gape ka gobane e le Yena ngwana wa Modimo a nnoši, o tseba tšohle ka ga Modimo. Ka gobane batho ba nagana dikgapolo tše kgopo gape ba dira mediro ye mobe, Ba arogile go Modimo. Modimo o rata batho. Jesu o tšwa go Modimo go ruta batho goree ba ka tseba Modimo bjang. Theetša! Gape ke tlo go botša gore Jesu o rutile batho eng. Se se tlo go thuša go tseba ka ga nnete, le kaga Modimo yo a phelago.
Seswantšho 2: Dintlo tše pedi
Matheu 7:24-27
Jesu o anega nonwane ka ga banna ba babedi mo seswantšhong se, monna o mongwe o aga ntlo ya gagwe lethlapeng. Letlapa ke motheo wa go tia. Ge ledimo le etla, ntlo ye ga ya wa. Monna yo mongwe o aga ntlo ya gagwe mohlabeng. Ge ledimo le etla, ntlo ya gagwe ya phušuga.
Jesu a re monna yo a agilego ntlo ya gagwe letlapeng ke na yo bohlale. Re swanetše go aga maphelo a rena motheong wo o tiilego. Jesu ka sebere ke motheo wa rena wo o tiileng gape re swanetše go theetša thuto ya gagwe. Ge re mo theetša, o tlo re thuša go fenya Satane, le dikgopolo tše mpe le ditiro tša gwe maphelong a rena. Gape Jesu o tlo fa ba maatla a rena, le go re šupetša tsela (hlahla) gerele mathateng a bophelo.
Seswantšho 3: Lesedi le swanetše go bonagala
Matheu 5:14-16
Lebelela, banna mo seswantšhong, ba na le mabone (makgantlele). O dira eng ka lebone leswiswing?
Monna o tee mo seswantšhong o emišeditše lebone godimo, gore le bonegele yo mongwe le yo mongwe ka ngwakong (ka ntlong). Monna yo mongwe ke lešilo (setlaela) o utile (fihlile) lebone la gagwe ka fase ga sebjana (seroto).
Jesu ke lesedi la lefase, le o le re laetša go tsela ya go ya go Modimo. Ge re na le tsepo go yena, re latela mantšu a gagwe, re phela ka mokgwa wa ona, ba bangwe ba ka bona lesedi la Jesu ka rena. Jesu o rile, Lesedi la lena a le kganye pele ga batho, gore ba tle ba bone ditiro tše botse, ba roriša tataweno (Modimo) ya Magodimong.
Seswantšho 4: Baroma ba itia mojuda
Matheu 5:38-42; Baroma 12:19
Ge Jesu a dula nageng ya baJuda, bafaladi ba roma ba be ba buša moo Madira a aroma a be a fela a tlaisa (baJuda) gampe (le ka bošoro) bjulo ka ge bona mo seswantšhong. Madira a abela ba amogile batho diaparo. Motho a ka dira eng?
Jesu a botša batho gore, Le se ke la ipušeletša go yo mongwe yo a le dirago bobe. Ge yo mongwe a go betha ka lerame la go ja, mo fe ka lerama le molema. Ge yo mongwe a go tšeela gempe, mo fe le baki gape.
Re se ke ra ipušeletša go bao ba re dirago bobe, ka gore Modimo o boletše a re, ke tlo le bušeleletša, ke tlo le lefeleletša. Modimo o tlo otla bohle bao ba tšwelago pele go dira bobe. Kotlo ye e ka ba bophelong bjo, goba morago ga lehu.
E fela o re botša go re bušetetše bobe, ka go dira tše botse (go manaba a rena). Modimo o tlo thabela seo.
Seswantšho 5: Rapelang go Modimo
Matheu 6:5-15
Mo seswantšhong se banna ba ba bedi ba rapela (ba bolela le Modimo). Monna o tee o eme ka ntle mokgotheng a bušeletša thapelo ye telele. O nyaka yo mongwe le yo mongwe gore a mmone le go mo fa thorišo. Modimo ga a arabe thapelo ya mohuta woo.
Eupša re swanetše go swana le monna yo mongwe mo seswantšhong yo a rapelago (a bolela) le Modimo ka gare ga ntlo (ngwako) wa gagwe mo go se nago yo a mmonago ge e se Modimo fela. O a ikokobetša la kgonthe ge a bolela le Modimo. Modimo a kwa le go araba thapelo ya mohuta woo.
Jesu a re, Ge o rapela, tsena ka phaphošing ya gago, o tswalele le mati, o rapele tataweno wa Magodimong (Modimo) gona tatago yo a bonago se se sephiring, o tlo go putsa (pa tla la tša). Jesu gape o rile Modimo o tseba tše re di hlokago, le pele re mo kgopela. Ga re a swanela go mmotša selo se tee gantši goba go bolela gape le gape, bjalo ka ge ba bangwe ba dira bao ba sa tsebego Modimo.
Jesu o rile, Le swanetše go rapela ka tsela ye: Tate wešo wa Magodimong Leina la gago le rorišwe. Mmušo wa gago a otle; gore mang le mang lefaseng a go theetše, bjalo ka ge e dirwa legodimong. Re fe bogobe bja rena bja lehono. Re lebalele melato ya rena bjale ka ge re lebalela ba bangwe. O se re iše molekong o re lwele go yo mobe. (Bibele ya lehono ya lapa Tastamente ye mpša.) (Tate wešo wa Magodimong, leina la gago a le kgethwe. Mmušo wa gago a otle, Thato ya gago a e dirwe mono lefaseng bjalo ka ge e dirwa legodimong. Re fe lehono bogobe bja rena bja ka mehla. Re lebalele melato ya reno bjalo ka ge re rebalela ba ba nago le melato go rena. O se re iše molekong, gomme o re phološe bobeng. (Gobane mmušo ke wa gago, le maatla le kganya, ka go sa felego. Amene.))
Seswantšho 6: Yo mobe o bjala sekoro
Matheu 13:24-30, 36-43
Ba babe ba bjalo dikoro ka tšhemong ye mphša. Batho bao ke manaba a mong wa tshemo. Sekoro se swana le dimela tše botse kudu. Mong wa tšhemo ga a kgone go tloša sekoro ka gore a ka senya tše botse gape. O letile go fihla nako ya kotulo (ya go buna). A kgoboketša sekoro gore se fišwe gomme ka morago, a kgoboketša puna (kotula) ya dibjalo tše botse.
Bagwera, Modimo a swana le mong wa tšhemo gomme Satane ke yo mobe. Mo lefaseng Satane o bjetše (gašitše) batho ba ba be, bothong ba Modimo. Ge nako e fihlile, Jesu o tlo boa gape. O tlo aroganya ba ba be go bao ba tshepago le go theetša Modimo. Jesu o tlo tšea batho ba gagwe go yo ba le yena ka go sa felego. Eupša ba ba be, go tee le Satane, ba tlo lahlelwa diheleng, tsa go hlokofatšwa ka go sa felego le go arogantšhwa le Modimo.
Seswantšho 7: Jesu le bana
Matheu 18:1-6, 19:13-15
Lebelela! Ka tšatši le lengwe batho ba bangwe ba tliša bana go Jesu. Ba nyaka gore Jesu a ba sego fatše le go ba rapelela go Modimo.
Barutiwa ba Jesu ba leka go thibela bana. Eupša Jesu ga se a thabišwa ke seo se dirwago ke barutiwa ba gagwe le gona a re, Lesang bana ba tle go nna le se ke la ba thibela, ka gore mmušo wa Modimo ke wa ba ba bjalo ka ba.
Jesu a re gape go barutiwa ba gagwe (balatedi), ntle le gore le ka fetoga la swana le bana ba ba nnyane, le ka se ke la tsena mmušong wa Magodimo (Modimo). Batho ba bagolo mmušong wa Modimo ke ba ba swanago le bana ba banyane.
Bagwera, bao ba ikgokgomošago le go gopola gore ke ba bagolo go feta ba bangwe, ga se barutiwa ba therešo ba Jesu.
Seswantšho 8: Modiši le dinku
Matheu 18:12-14
Ka tšatši le lengwe Jesu a ruta barutiwa ba gagwe a re. Ge motho a na le dinku tše le lekgolo gomme ye nngwe ya timela. Na a ka se tlogele tše masome senyane-senyane go ya thabeng go yo nyaka yeo e lahlegilego? Gomme ge a e hweditše, o tlo thabela nku yeo e lahlegilego go fetiša tšela tše masome senyane-senyane tše di sa lahlegago.
Ka tsela yeo, tateweno wa magodimong (Modimo) ga a rate ge batho ba timela go yena (mo timelela). Modimo o dirile batho bohle mo lefaseng. Ke ba gagwe. Ge yo mongwe a latela Satane, yoo o swana le nku yeo e lahlilegilego. Jesu o bitšwa modiši wa go loka ka gobane o tlile go nyaka le go phološa bao ba lahlegilego (timetšego) go ba iša go Modimo. Jesu o sa nyaka le go phološa batimedi.
Seswantšho 9: Mohlanka wa go se lebalele
Matheu 18:21-35
Mohlanka o kolota kgoši tšhelete tše ntši fela ga a kgone go mmušetša. Ka fao kgoši ya laela gore Mohlanka le lapa la gagwe ba rekišwe go ba mathopša. Mohlanka a kgopela kgoši gore e mo fe nako ya go mo lefai (mmušetša) tšhelete ya gagwe. Kgoši ya kwela mohlanka bohloko (Kgoši ya šokelwa mohlanka). A phumula dikoloto ka moka a mo lokolla.
Mohlanka a hwetsa molatedi wa mohlanka yo a mo kolotago tšhelete ye nnyane ye a sa kgonego go e lefa. A thoma go kgama monna yola, le go nyaka go bušetšwa tshelete ya gagwe. Eupša ka gobane molatedi wa mohlanka a sa kgone go mmušetša ka bonako, a tsenya monna kgolegong go fihlela a lefa sekoloto.
Bahlanka ba bangwe ba botša kgoši se se diregilego. Kgoši ya befelwa ya re go mohlanka yo kgopo, Le wena o swanetše go ba le kgaugelo go balatedi ba gago, bjalo ka ge ke bile le kgaugelo go we na. Kgoši ya tsenya mohlanka yo kgolegong, go fihlela a lefatše sekoloto sa gagwe. Bagwera, re Swanetše go lebalela mang le mang yo a re phošetša. Gona Modimo o tlo re lebalela diphošo tšohle tše re dirilego ge re mo kgopela le ge re itshola ka nnete.
Seswantšho 10: Bašomedi ba amogela meputšo (tefo) ya bona
Matheu 20:1-16
Mong wa tšhemo o tšwela ka ntle go thwala bašomedi (badiredi) ka tšemong ya gagwe ya merara. A dumela go balefa ka tšhelete go modiro wa letšatši. Bofelong bja letšatši, bašomedi ba tla go amogela moputso wabona.
Monna wa pele wago tlo lefša, o thwetšwe mosegare. O šomile mošomo wo moyane. Eupša mong wa tšhemo o be a le botho. A fa monna tšhelete. E be ele moputso wo o tletšego wa letšatši .
Monna wa bobedi o šomile seripa sa letšatši, monna yo mongwe. O šomile letšatši ka moka. Eupša bašomedi bohle ba amogela moputso wo o swanago, wa tšhelete.
Monna yo a šomilego mosegare kamoka, a belaela. O be a nyaka tšhelete ye ntši go feta ba bangwe.
Eupša mong wa tšhemo are, Mogwere ga se ka kgetholla (go se botege) go wena. O dumetše go šomela phaphušana e tee. Ke na le tokelo ya go dira seo ke se ratago ka tšhelete ya ka. O befetšwe ka gobane ke le bopelokgolo pelohlomogi.
Bagwera, Modimo o swana le mong wa tšhemo. Modimo ka nako tšohle o lokile. Eupša o botho le pelohlomogi. O fa dimpho tše swanago tša bophelo bjo bo sa felego, kamoka bao ba theetšago Jesu. Ke mpho ya mahala le go se lefišwe go mediro ye mebotse yeo batho ba e dirago lefaseng.
Seswantšho 11: Basadi ba bahlano kantle ga lemati
Matheu 25:1-13
Jesu o bolela nonwane ka ga dikgarebe tše lesome. Di be di letetše monyadi gore a tle le gona monyanya o thome. Dikgarebe tše hlano di be di hlalefile, tše hlano tše o di bonago mo e be e le ditlaela.
Ge monyadi a fihla ka bjako bošego gare, dikgarebe tše hlano tše bohlale di be di loketše go mo gahlanetša. Ba be ba lokišitše di oli tsa mabone a bona, ba ya ba tsena moketeng le yena. Eupša tše hlano tša dikgarebe tša ditlaela di be di se na di oli tša mabone a tšona, bjale tša ya go reka. Ge di sa ile, lemati la tswalelwa.
Ge di boa tša goeletša tša re: Re buleleng re tsene! Eupša monyadi a fetola a re, ke le botša therešo, gake le tsebe.
Bagwera, Jesu o legodimong bjale le gona ke yena monyadi wa legodimong. Empa tšatši le lengwe o tlo boa ka pela lefaseng le. Ga re tsebe gore e ka ba neng. Re swanetše go dula re lokile ka mehla, go kopana le yena. Ka gore Jesu o tlo tšea bao ba mo ratago ba mo theetša gore ba be le yena legodimong. Empa ba bantši, bjale ka dikgarebe tše hlano tša ditlaela, ba tlo šala ka ntle.
Seswantšho 12: Mong le bahlanka ba gagwe
Matheu 25:14-30
O ka letela go boa ga Jesu bjang? Theetša.
Monna yo bohlokwa wa mohumi o ka mmona seswantšhong se o sa tšo boa gae go tšwa leetong le letelele. Pele a tloga, a abela maruo a gagwe a mangwe go bahlanka ba gagwe. Go yo mongwe wa bahlanka a mo fa dipepetlana tše hlano tša tšhelete . Mohlanka yo a e bapatša, gomme a hweletša mong wa gagwe dipepetlana tše dingwe tše hlano.
Mohlanka yo mongwe o filwe dipepetlana tše pedi. A hweletša mong wa gagwe tše dingwe tše pedi. Ge mong wa bona a boa, a ba putsa ka bobedi ka go lekane le go swana. Empa mohlanka wa boraro, yo a amogetšego pepetlana e tee ya tšhelete, a e fihla. Ga a dira selo go hwetša poelo (tswalo). Mong o be a befetšwe ka gore mohlanka yo o be a tšwafa. A no amoga (tšea) tšhelete yela, a mo rake ka ntlong (ngwakong) ya gagwe.
Bagwera, Jesu ke mong wa badumedi (bakriste). O ile legodimong eupša o tlo boa lefaseng. O abetše bahlanka ba gagwe go mo phelela le go botša ba bangwe ka ga gagwe. O ba file gape moya mokgethwa, go ba thuša go dira tše. Go botse go diriša se sengwele se sengwe seo se ka mo rorišago le gona o tshepišitše go putsa bao ba mo dire lago ka botshepegi.
Matseno
Jesu o ruta batho ka ga Modimo, empa gape o ba laetša gore o na le maatla a magolo a o tšwa go Modimo. Lebelela diswantšhong o phetle go, le, le latelago ge o e kwa temoši.
Seswantšho 13: Jesu o a kolobetšwa
Mareka 1:4-11
Mo seswantšhong se re bona Jesu' pele a thoma go ruta. Monna yo a nago le yena ka nokeng ke Johana mokolobetši. Johana o tsebile gore tšatši le lengwe Jesu o tlo boa go tšwa go Modimo. Johana o be a lemoša bajuda gore ba fetoge ditseleng tša bona tše mpel kgopo, mme ba latele Jesu.
Bao ba ilego ba dumela molaetša wa Modimo ka Johana, ba ile ba kolobetšwa ka meetse nokeng ya Jordane. Kolobetšo ya Johana e be e le temošo ya gore ba rata go fe toga/sokologa ditseleng tša bona le go phela ka lethabo go Modimo. Johana a re, ka morago ga ka, go tla yo a nago le maatla, nna ke le kolobetša ka meetse, empa yena o tlo le kolobetša ka moya o mokgothwa wa Modimo.
Bjale Jesu a tla go Johana. Jesu ga se a ka a dira sebe, fela o dumela go kolobetšwa. Ge Jesu a tšwa ka meetseng, mohlolo wa diragala. Magodimo a bulega mme moya mokgethwa wa Modimo wa dula go yena ka sebopego sa ieeba. Lentšu la Modimo la bolela go tšwa legodimong la re, O morwa wa ka yo ke moratago, ka wena ke thaba kudu.
Seswantšho 14: Jesu a bitša mangeló
Mareka 1:12-20
Ka morago ga kolobetšo ya Jesu, Modimo a dumelela Satane go leka Jesu. Satane a šomiša mantšu a sa lebanago a Modimo go Moleka. Fela Jesu a fenya Satane ka go mmotša ka mantšu a ngwadiwog, go a Modimo ka maatla a moya mokgethwa.
Ka morago a fenya Satane, Jesu a tšwa a yo dira seo Modimo a mo rometšego go se dira. Modimo o rometše (morwage) Jesu Kriste mo lefaseng go rera ka ditaba tša Modimo go ruta batho, go fodisa balwetši le go fediša mediro ya Satane.
Tšatši le lengwe ge Jesu a sepela le watleng la Galelia, a bona bana ba motho (bo morwarre ba ba bedi, e le go Simone le Andriase) ba lahlela letloa la go Swara dihlapi. Ka meetseng, ka gobane e le barei ta dihlapi. Jesu a re go bona, etlang, ntateleng ke tlo le dira bathei (barei) ba batho, e sego dihlapi. Ka pelako ba tlogela matloa a bona, mme ba ya le Jesu.
Jesu a bona bana ba motho ba ba bedi (bo morwarre), Johana le James. Ba be ba beakanya matloa a bona. Le bona ba latela Jesu thwii ge a ba bitša.
Jesu a kgetha banna ba bangwe ba seswai. Banna ba ba lesome pedi, ya ba barutiwa ba gagwe, gore ba be le yena le go ithuta go yena.
Barutiwa ba lesome pedi ka morago ba bitšwa bapostola ba Jesu, ke gore bao a ba romago. Ba rera ditaba tše botse tša Kriste gape ba fodiša balwetši ka leina la Jesu.
Ka morago Jesu a ba fa maatla ka moya mokgethwa, go fediša meya e mebe, le go e leleka. Pele Jesu a boela legodimong, a fa bapostola ba gagwe ba 11 ditaelo tše, Eyang le dire baruti ba ditšhaba tšohe le ba rute go theetša (latela) tšohle tše ke le laetšego. Ke gore yo mongwe le yo mongwe yo a ratago go ba moruti lehono, monna yo mongwe le yo mongwe, goba mosadi, lesogana le kgarebe yo a dumago go latela ditaelo tša Morena Jesu le go botša ba bangwe molaetsa wo mobotse wa Jesu le go dira tše ka maatla a moya wo mokgethwa. Gona morena Jesu yo a tsogilego o tlo sepela le bona gape Modimo o tlo šoma ka go bona.
Seswantšho 15: Monna wa lephera
Mareka 1:40-45
Tšatši le lengwe monna wa lephera a tla go Jesu. A khunama pele ga Jesu, a mo kgopela are, Ge o rata o ka mphodiša. Batho ba bangwe ba be ba boifa go batame la monna yo, ka baka la bolwetši bja gagwe. Jesu a mo kwolabohloleo. A mo kgwatha (ama) a re, Ke a rata, fo la. Ka pela monna yo a fola lephera la gagwe. O be a thabile mo a ilego a botša yo mongwe le yo mongwe.
Bagwera, Sebe se swana le lephera. Se re aroganya le Modimo le o batho. Fela ge re tla go Jesu, o tlo re fodiša (hlwekiša) dibeng tšohle.
Seswantšho 16: Monna o tsena ka marulelo
Mareka 2:1-12
Tšatši le lengwe Jesu o be a le ka ngwakong, a ruta batho ka ga Modimo. Ka nako yeo banna ba bane ba be ba rata go tliša monna yo a rephilego ditho (a sa kgone go sepela) go Jesu, fela ka baka la go tlala ga batho ba se kgone go tsena ka gare. Ka fao ba phula lešoba mo hlakeng, ba theošetša monna fase ka lesoba reo. Jesu a bona kholofelo ya bona go yena. A re go monna yo a lwalago, morwa, dibe tša gago di lebaletšwe.
Ba bangwe ba mangwalo ba ile ba befelwe ge ba ekwa tše. Ba re, Ke mang yo a ka lebalelago dibe, ge e se Modimo fela? Ga se ba dumela gore Jesu o tšwa go Modimo. Bjale Jesu a re go monna wa go rephaditho, ema, tšea malao a gago o ye gae. Monna yo o be a fodile, ka tsela ye, Jesu a ba laetša gore o tšwa go Modimo. O na le maatla a go lebalela dibe, bjale ka ge a na le maatla a Modimo a go fodiša malwetši.
Ba bohle re nyaka go fola ge re lwala, fela go bohlokwa gore re. Kgopele Jesu go re lebalela dibe tša rena, gore re amogele mpho ya bophelo bjo bo sa felego bja go tšwa go yena.
Seswantšho 17: Jesu o fodiša seatla sa monna
Mareka 3:1-5
Mo re bona Jesu ka ngwakong wa Modimo, wo o bitšwago tempele.
Ba eta pele ba badumedi le bona ba fao. Ebe e le letšatši le le kgethegilego la beke ge bajuda ba rapela Modimo. Molao wa bona o re, ga go motho yo a swanetšego go šoma ka tšatši leo. Go be go le monna yo a bego a na la seatla se se rephile go ditho. Bajuda ba lebelela ge Jesu a ka fodiša monna yo. Jesu o be a hlokomela batho le bjale o sa ba hlokomela.
Baetapele bao ba ba dumedi ga se ba hlokomela. Ba be ba rata gore Jesu a tlole (tshele) molao wa bona gore ba kgone go mmolaya.
Jesu a botšiša baetapele, Molao wa rena o re dumelela go dira eng ka letšatši le, go dira botse goba go dira bobe, go phološa bopheto goba go bolaya? Bajuda ba se re selo ka gore dipelo tša bona di be di le thata. Bjale Jesu a re go monna, otlolla seatla sa gago. A se otlolla, gomme bohle ba bona gore seatla sa gagwe se lokile gape se tiile.
Bagwera, re swanetše go rapela le go theetsa (latela) Modimo, gape re swanetše go hlokomela ba bangwe. Go sego bjalo thapelo ya rena go Modimo e tlo ba lefela le go hloka mohola.
Seswantšho 18: Jesu o homotša ledimo
Mareka 4:35-41
Mo seswantšhong se re bona Jesu le barutiwa ba gagwe ka resela watleng (sekepeng). Ba be ba sepet sa go bapa le letsha le legolo.
Ka bonako gwa tsoga sesasedi se segolo, sa ledimo sa foka. Meetsa a tsena ka le selawatleng, a thoma go nwelela. Jesu o be a robetše ka morago ga leselawatle. Barutiwa ba gagwe ba mo tsoša ba re, moruti, ga o re selo ge re kgangwa ke meetse? Jesu a tsoga a re go moya le maphoto, homolang, le re tuu. Ka bonako ledimo la khula.
Jesu a re go barutiwa ba gagwe. Ke ka lebaka la eng le boifa? Le bjale ga se le be le tumelo? Barutiwa ba be ba maketše (tlabegile) gomme ba re, ke mang yo? Ešita le moya le maphoto di mo theetše.
Bagwera, re a tseba gore Jesu ke Modimo le gona o na le maatla go batho bohle, le meya le tšohle tše a di dirago. Ka fao, re ka tshepa Jesu go re šireletsa le go re fa khutšo le mathateng a re na.
Seswantšho 19: Mosadi gare ga lešaba
Mareka 5:25-34
A o bona mosadi mo lešabeng le? O be a na le ngope tekanyo ya mengwaga ye lesomepedi gomme bo golelago pele. A kwa gore Jesu a ka fodiša batho. A re ka boyena, Ge nka kgoma (kgwathwa) diaparo tša gagwe, ke tlo fola. Bjale mosadi a tla a tsena mo lešabeng, ka morago ga Jesu, a swara morumo wa kobo ya gagwe. Ka bonako ngope ya ema (go tšwa madi gwa fela) gomme a ikwa mmeleng wa gagwe gore o fodile.
Jesu a tseba gore maatla a gagwe a tšwile go yena. A ema a re, ke mang yo a kgwathilego diaparo tša ka? Gobe go le batho ba bantši go dikologa Jesu, eupša mosadi yo a tseba gore go diregile eng go yena. A tla ka letšhogo, a khunama ka matolo a gagwe, a mmotša therešo yo hle (ka moka) gore o fodile bjang. Jesu a re, Morewediaka, tumelo ya gago e go fodišitše. Eya ka khutšo, gape o lokologe ditlaišegong tša gago tša bolwetši.
Go na le batho ba bantši mo lefaseng le, fela Jesu o tseba yo mongwe le yo mongwe wa bona gape, o a ba hlokomela. Gape le wena o a go hlokomela. Bjale le gona onyaka gore o tle go yena gape o be le tshepo go yena. Mantšu a Modimo a re ruta gore Jesu sa kgona go fodiša bao ba bea tshepo ya bona go yena.
Seswantšho 20: Jesu le ngwana yo a hwilego (hlokofetšego)
Mareka 5:22-25, 35-43
Jesu o be a le tseleng ya go ya ntlong ya monna yo a bitšwago Jairo. Jairo e be ele monna wa bohlokwa ka kerekeng ya majuda. Morwedi wa gagwe o be a lwala kudu (a babja kudu). A bitša Jesu go tla go mo fodiša, empa (fela) pele Jesu a fihla (gorog ngwana a hlokofala Chwa) Jesu a re go Jairo, o se boife(tšhoge) dumela fela (tshepa fela).
Ka ntlong ya Jairo batho ba be ba tla (bokolela) ka manyami fela Jesu a ba ntšhetša ka ntle. Jesu a tšea Jairo le mogatšagwe le barutiwa ba Jesu ba bararo ba tsena ka ntlong, mo go robetsego ngwana yo a hlokofetšego. Jesu a swara ngwana ka letsogo a re, kgarebjana, ke re go wena tsoga. Ka bjako (ka pela) a tsoga a ema gape a sepela sepela gomme ba mo fa (nea) se sengwe gore a je.
Ee, Jesu o sa na le maatla go bahu. Bao ba mo dumelago le go molatela ga se ba swanela go boifa (tšhoga) lehu.
Seswantšho 21: Jesu le mosadi o šele (mosadi wa mogerika)
Mareka 7:24-30
Tšatši le lengwe mosadi o šele a tla go Jesu (mosadi wa mooprika). Ngwanenyana wa gagwe o be a na le moya wo mobe. A phegelele go kgopela Jesu go leleka moya wo mobe. Jesu a mmotša gore o tlile go thusa bajuda pele. Go ka swana le ge o fepa dimpša pele o fepa bana, ge a ka thuša bašele (bagerika) pele ga bajuda. Jesu a fetola a re, Lesa go thome go khore bana, ga go botse go tšea bogobe bja bana a bo lahlela dimpša tša gagwe. Mosadi a fetola a re, Go bjalo Morena, fela lege go le bjalo dimpša tše di lego ka fase ga tafola dija marathana a dijo tša bana. Jesu a re go mosadi, ka karabo (phetolo) ye, o ka sepela moya wo mobe o tšwile go ngwanenyana wa gago.
Mosadi a ya gae a hwetša gore moya wola wo mobe o tšwile go ngwana wa gagwe. Jesu o lerato gape o thuša batho go tswa ditshabeng tšohle le mafaseng ohle. Bjale ka seo se dirilwego ke mosadi, Jesu o rata gore re bee tshepo ya rena go yena. Jesu o maatla go re phološa dibeng le maatleng a Satane.
Seswantšho 22: Jesu le sefoa le monna wa Semumu
Mareka 7:31-37
Batho ba bangwe ba tliša monna go Jesu.
E bile sefoa go tlogela ge a belegwa gape a be a sa kgone go bolela gabotse. Ba kgopela Jesu gore a mmee diatla. A tšwa le monna yoo mo lešabeng. Jesu a bea menwana ya gagwe mo ditsebeng tša monna. A tshwa mare gomme a kgwatha le leme la monna yoo, Jesu a lebelela godimo go Modimo magodimong a re bolela. Ka bjako monna a kgona go kwa le go bolela gabotse.
Batho ba be ba maketše gomme ba re, Jesu o lokišitše tšohle ga botse. Gape o dira gore difoa dikwe le dimumu di bolele ga botse.
Bagwera, kamoka re swanela go kwišiša thuto ye go tšwa lentšung la Modimo ka gore Modimo o bolela le rena ka lentšu la gagwe.
Bjale ka ge Jesu a fodišitše ditsebe tša monna yo go kwa lentšu le leleme la gagwe le bolela go batho le gona Jesu o rata ge re ka theetsa lentšu la Modimo, gore re tsebe thato ya Modimo maphelong a rena. O dira tše kamoka, ka mediro ya moya mokgethwa ka go rena. Bjale ka monna wa sefoa, re ka kgona go botša ba bangwe ka ga Modimo.
Seswantšho 23: Jesu o fodiša sefofu gore se bone
Mareka 8:22-26
Ka tšatši le lengwe batho ba bangwe ba tliša monna wa sefofu go Jesu go rea mo fodiša. Jesu a swara monna wa sefofu ka seatle, gomme a tšwa nae motseng. A mo tshwela mare ka mahlong, a mmea diatla, a mmotšiša a re, O a bona se sengwe? Monna a fetola a re, ke bona batho. Eke ke dihlare ba dikologo.
Jesu a buša a mmea diatla mahlong. Bjale mahlo a gagwe a bulega, a folela sa ruri, a bona tšohle gabotse.
Bagwera, Satane ga a nyake gore re tlo tsebe Jesu goba go kwišiša mantšu a gagwe. Ge re tshepela go Jesu, o tlo re dira gore re bone le go kwišiša therešo ya gagwe gabotse, ka medirong ya moya mokgethwa wa gagwe. Re swanetše go rapela matšatši o hle le go mo kgopela go dira tšeo.
Seswantšho 24: Jesu o fodiša mošemane wa moya wo mobe
Mareka 9:14-29
Ka tšatši le lengwe monna a tliša morwagwe go barutiwa ba Jesu. A ba kgopela go leleka moya wo mobe go morwagwe, fela ba palelwa. Ka morago a tliša morwawe go Jesu. Ge moya wo mobe o bona Jesu, moya wa utlautla mošimane yo šoro, a omelela. Mošemane a wela fase a phšikologo mo fase, a ntšha lehulo ka molomong. Tatago mošemane a be a na le tshepo ye nnyane ya gore Jesu a ka ba thuša, a re go. Jesu, Ge o kgona, re šokelwe o re hlakodiše. Jesu a fetola a re, Ge o ka kgona, dilo tšohle di a kgonego go yo a dumelago go Modimo. Tatago mošemane a fetola (goeletša), ke a dumela, ntlhakodiše (nthuše) go se dumeleng.
(Ge lešaba le tla le kitima go tlo bona) Jesu a bolela le moya wo mobe, wena moya wa semumu, ke a go laela, tšwaa go motho yo, o seke wa hlwa o mmoela gape. Moya wo mobe wa goeletša gomme wa tšwa go mošemane. Mošemane a totobala thwii, batho ba bantši ba re, o hlokofetše (hwile). Fela Jesu a mo swara ke seatla gomme a mo tsoša a ema ka dinao.
Ka morago barutiwa ba botsiša Jesu ka thopeng (sephiring), ke ka baka lang ge rena re, paletšwe go leleka moya woo? Jesu a fetola a re, Mohuta woo o ka se tšwe ge e se ka thapelo ka morago ga sebakanyana morago ga tše di diregilego, Morutiwa e mogolo wa bajuda a bolaya Jesu. Fela ke mo Jesu a dirilego mohlolo wo mogolo go feta yohle. A tsoga bahung. A fenya Satane le lehu ka gosafelego. Jesu ke yo mogolo go feta meya yohle le badimo mo lefaseng gape o na le maatla go fetiša dilo tšohle. Ka gobane Jesu ke yena nnete ya Modimo.


text:
81Morena a re go nna: “Tšea papetla ye kgolo gomme godimo ga yona o ngwale ka mokgwa woo mang le mang a ka kgonago go bala. O re: ‘Thopelo le tšeelo di kgauswi.’ 2Ke nyaka gore banna ba babedi ba ba tshephegago, e lego moprista Uria le Sakaria, morwa wa Jeberekia, e be dihlatse tša ka.”
3Ka morago ka robala le mosadi wa ka, gomme a ima, a belega morwa. Ke moka Morena a re go nna: “Mo thee leina la ‘Thopelo-le-tšeelo-di-kgauswi’. 4Pele ngwana yoo a kgona go re ‘mma’ goba ‘tate’, lehumo la Damaskose le thoto ya Samaria di tla thopša ke kgoši ya Asiria.”
5Morena a bolela le nna gape 6a re: “Ka gobane batho ba ba ganne meetse a a elago gabotse a mokero wa Shiloage,8:6 “mokero wa Shiloage” Mokero wa meetse a a bego a etšwa mothopong wo mogolo ka bohlabela bja Jerusalema. gomme ba nolega moko8:6 Mohlomongwe go swanetše go balwa “ba nolega moko” Seheberu se re “ba thaba”. ge Kgoši Retsine le Kgoši Pekage ba etla, 7nna, Morena, ke tla tliša kgoši ya Asiria le madira a yona ka moka go hlasela naga ya Juda. Ba tla e aparela bjalo ka meetse a maatla a noka ya Yufratese ge a falala ka mariba a yona, a elela ka mathoko ohle. 8Ba tla gogola Juda ka lefula le le falalago la go goma ka megolo, le khupetša se sengwe le se sengwe.
“Ba tla aparela naga ya gago ka moka, wena Imanuele.”
9Dirang tše mpe, lena ditšhaba, le tle le pšhatlaganywe! Theeletšang, lena dinaga tša kgole tša lefase. Itokišetšeng go lwa, le tle le pšhatlaganyweng! Ke re itokišeng, le tle le pšhatlaganywe! 10Logišanang maano, eupša a tla folotša. Le ka rerišana, eupša go ka se hole selo, ka gobane Modimo o na le rena.
11Morena a ntaya ka maatla a gagwe a magolo a re ke se ke ka dira dilo tše setšhaba sa Israele se bego se di dira. A re: 12
“Wena le balatedi ba gago le se ke la loga maanomabe le setšhaba se, le gona le se ke la boifa goba la tšhaba tše ba di boifago. 13Nna, Morena Ramaatlaohle, ke nna le swanetšego go ntlhompha ka ge ke le yo mokgethwa; le swanetše go boifa nna gomme le ntšhabe. 14
Ke tla ba botšhabelo bja lena, eupša go batho ba mmušo wa Juda le wa Israele ke tla ba leswika le le ba thetšago, lebje le le ba kgopago; go badudi ba Jerusalema ke tla ba molaba le sefu. 15Ba bantši ba tla kgopša ba wa; ba tla wela melabeng, ba tanywa difung; ba tla pšhatlaganywa.”
16Lena balatedi ba ka, le hlokomele mme le lote dithuto tše Modimo a nthutilego tšona. 17
Morena o khutetše setšhaba sa gagwe, eupša nna ke mmotile, ke mo holofetše.
18Bona nna le bana bao Morena a mphilego bona re dihlatse setšhabeng sa Israele tša Morena Ramaatlaohle yo a dulago thabeng ya Sione.
19Eupša batho ba tla le botša gore le kgopele dikeletšo go dinoge tše di letšago metswiri le didupe tše di bobolago. Ba re: “Gape setšhaba se swanetše go kgopela dikeletšo go medimo ya sona, le go nyakela ba ba phelago dikeletšo go ba ba hwilego.”
20Lena le ba fetole le re: “Boelang go tše Morena a le rutago tšona le tše di bolelwago mabapi le yena. Bao ba sa kwanego le tšona ba lahlegile.” 21Ba tla gerema le naga ba nolegile moko, ba swerwe ke tlala. Ge setšhaba se ekwa tlala se tla befelwa sa roga kgoši ya sona le Modimo wa sona. Se tla lebelela godimo, 22sa lebelela le fase, gomme sa bona fela matshwenyego le leswiswi le lesoleso le le šiišago le se gapelwago go lona.
23
Go ka se sa ba le leswiswi nageng ya matshwenyego. Pele Morena o be a kokobeditše naga ya kgoro ya Sebulone le ya Naftali, fela mehleng ye e tlago o tla dira gore dinaga tšeo di hlomphege go tloga Mediteraniene go ya bohlabela nageng ye e lego ka mošola wa noka ya Jordane, go fihlela Galilea, mo go bego go dula le ditšhaba di šele.


text:
181Morena a re go nna: 2“Eya lapeng la mmopi wa dipitša, gomme moo ke tla go botša se o swanetšego go se botša setšhaba sa Israele.” 3Ka fao ka ya gona gomme ka hwetša mmopi a le modirong wa gagwe wa go bopa. 4Ge a be a ka re a bopa pitša ya se bopege gabotse, o be a tšea letsopa leo a bope ye nngwe ye e mo kgahlago.
5Ke moo Morena a rilego go nna: 6“Lena setšhaba sa Israele, kgane nna ga ke kgone go le dira seo mmopi a se dirilego letsopa lela? Bjalo ka ge mmopi a dira letsopa se a se ratago, le nna ke le dira se ke se ratago. 7Ge ka nakwana nka re ke yo hlahlamolla goba ke yo uša goba ke yo fediša setšhaba se sengwe goba mmušo, 8fela setšhaba seo sa tlogela bokgopo bja sona, gona nka se ba dire bošula bjo ke bego ke ikemišeditše bjona. 9Eupša ge nka re ke re ke yo hloma goba ke yo aga setšhaba goba mmušo, 10fela setšhaba seo sa se ntheeletše, mme sa dira tše ke bonago e le tše mpe, gona nka se se direle tše dibotse tše ke bego ke ikemišeditše go se direla tšona. 11Bjale ge, o botše batho ba Juda le badudi ba Jerusalema gore ke ba logela maano, ke ba obela masetlapelo. O ba botše gore ba lese go phela bophelo bjo bobe – ba lahle mekgwa le ditiro tša bona. 12Bona ba tla go fetola ba re: ‘Aowaa, go ka se re hole selo. Rena re tla dira se re se ratago; ka moka ga rena re tla ba le manganga, ra ba ba babe ka moo re ratago ka gona.’ ”
13Ka gona Morena o re:
“Botšišang ditšhabeng tšohle ge eba go na le yo a kilego a kwa taba ya mohuta wo.
Setšhaba sa Israele se dirile taba ye e šiišago!
14Kgane magaga a dithaba tša Lebanone
a ke a hloke lehlwa?
Melapo ya gona ye e tonyago ye e tšwago kgole yona e ke e pšhe?
15Eupša setšhaba sa ka sona se ntebetše;
se tšhumela medimo ya lefeela diorelo.
Medimo yeo e ba šitišitše go nkhunamela ka botlalo
go etša ge ba be ba nkhunamela pele;
ba phamogile tseleng ya mmakgonthe.
16Ba dirile gore naga ye e šiiše,
e kwerwe go ya go ile.
Bohle ba ba iphetelago ba tla tšhošwa ke se ba se bonago;
ba tla šikinya dihlogo ba tlabegile.
17Ke tla tšitlanya setšhaba ka manaba,
sa ba bjalo ka lerole le le tšewago ke phefo ya bohlabela.
Ke tla ba furalela;
nka se ba thuše ge masetlapelo a ba wela.”
18Ke moo setšhaba se rilego: “A re lakaneng Jeremia! Go tla no fela go na le baprista ba go re ruta, le banna ba bohlale ba go re eletša, le baprofeta ba go bega molaetša wa Modimo. A re mo tanyeng ka tše a di boletšego, gomme re lese go mo theeletša.”
19Ka gona nna ka rapela ka re: “Morena, nke o ele se ke se bolelago hloko, o kwe tše manaba a ka a di bolelago. 20Na e ka ba go loka go lefiwa ka bobe? Gape bona ba nkepetše molete gore ke wele ka go wona. Gopola ka moo ke ilego ka tla go wena ka ba rerelela gore o se sa ba galefela. 21Eupša bjale, Morena, bolaya bana ba bona ka tlala; ba bolawe ge ntwa e tsogile. A basadi ba bona ba hwelwe ke bana, le gona e be bahlologadi. A banna ba hwe ka bolwetši bja leuba, masogana a bolawe ntweng. 22A setšhaba se tle se goe se lle ge bahlakodi ba hula malapa a sona se sa itebetše. Ba nkepetše molete gore ke wele ka go wona, ba theile le melaba gore e ntanye. 23Eupša wena Morena o tseba maano ohle a bona a go mpolaya. O se ke wa ba swarela molato wa bona, goba wa ba lebalela sebe sa bona. A ba ušwe fase pele ga gago, gomme o ba otle o galefile.”


text:
Ke sefela sa ge go iwa Tempeleng Jerusalema go rapela.
1211Ke lelalela kua dithabeng;
ke botile go thušwa ke mang?
2Ke botile go thušwa ke Morena,
Mohlodi wa legodimo le lefase.
3A ka se go lese o kgopša;
Mošireletši wa gago ga a potume.
4Ee, Mošireletši wa Israele ga a potume,
le gona ga a robale.
5Morena ke Mošireletši wa gago;
o šika le wena go go leta.
6Letšatši le ka se go dire selo mosegare,
le ge e le wona ngwedi bošego.
7Morena o tla go šireletša kotsing tšohle,
o tla šireletša bowena bja gago ka moka.
8O tla go šireletša mayong le maboong a gago,
gonabjale le go ya go ile.


text:
Go na le mehutahuta ya ditumelo magareng ga dihlopha tše di fapanego tša San, eupša go na le mokgwa ye mentši ya ka mehla, le mo mafelo a mangwe.
Go ya mafelelong a ngwagakgolo wa 19, / Xam banna ba (Northern Cape San) le ba go tšwa Lesotho ba ile ba bitšwa tumelo ya bona ka leina la motho / Kaggen goba Cagn. /Kaggen be e le trickster le Mmopi, wa maatla gomme ka dinako tše dingwe o be a le botho, eupša o be a kgona go tšwa tseleng, ebile a dire dilo tša botlaela. Go be go thwe ke yena a hlotšwego eland, phoofolo yeo e bonalago kudu diswantšho tša maswika tša Afrika Borwa wa.
Kalahari San e na le sebopego sa trickster sa go swana mo ditšong tša bona. Ju/'hoasi e hlalošitšw Modimo yo mogolo le wa ka fase, yo mogolo o amana le bophelo le letšatši, wa ka fase le lehu le Bodikela. Tumelo yeo e bego e tlwaelegile e be e le gore, ge lefase le dirilwego la mathomo, diruiwa di be di sa fapane go tšwa go batho ba mathomo. Batho ba be ba se ba humane setšo le mekgwa. Ka morago ga tlholo ya bobedi ke ge batho ba aroganywa go diruiwa gomme batho ba thoma go šomiša khouto ya setšhaba. Dikgopolo tše di phošagetšego tša tlwaelo le ditaba tše di itšego, mohlamongwe tša kgale, di sa bolelwaka bophara.
Ditumelo tša mabapi le lehu ga di swane. Ka morago ga ngwagakgolo wa 19 monna wa /Xam monna o hlalošitše gore ka lehu, pelo ya motho e ile lefaufaung, moo e lego ya ba naledi. Magareng ga Kalahari San ya sebjale, naledi ya go thunya e be e tswalanya le lehu la motho. MaSan yo mongwe (motliša pula) goba bompe (go oma) go khukhuša ka matswalo, gomme e sana gape ka lehu.
Go tliša pula e be e le karolo ye bohlokwa ya tumelo le setšo sa Borwa bja MaSan. /Xam wa Kapa-Leboa (yoo polelo le botee bja setšo di sa le gona) o hlaloša ‘baloi ba pula’ gammogo le ‘baloi bja papadi’ le ‘dingaka tša malwetši’ (dingaka). Ditumelo tša sedumedi go tšwa go dihlopha tša go fapafapana tša Ma-San di bohlokwa go kwešiša ka bokgabo bja leswika la Borwa bja Afrika.
Translated by Lebogang Sewela


text:
Electric Ray
Lehlasedi la Mohlagase tše dingwe tša lapa mahlasedi a thopido
Leina la lapa la tlwaelo
Lehlasedi la Mohlagase tše dingwe tša lapa mahlasedi a thopido
Leina la tša thutamahlale
Torpedinidae
Bogolo
Go fihla metara ye 1
Boitšhupo
E sephaphathi, sebopego sa nkgokolo, mmele wa nkgokolo le mathoko a makoto. Lephego la go hlagelela kudu la go swana le mosela. Maphego a mabedi a bogolo bja go fapana. Mebala ya go fapana go ya ka wo motsothwa wa boputšwa go ya go botsothwa bja mabole le botsothwana bja go galoga.
Tsebo ka Kakaretso
Lapa la Torpedinidae le bopša ke 2 ya tša kakaretšo le 14 ya mehuta ya diphedi. Di na le diplaka tša mohlagase tšeo di dirago selo sa mohlagase. Mohlagase o ka bolokwa ka gare ga dithušu, go swana le tša peteri. Selo sa mohlagase se na le sebopego sa phiyo le ka thoko ga hlogo. Tšhouku ya go fihla go 220V di ka tlišwa. Di tšeela btsumi – ka go Tanya dibolawa tša tšona. Ga di mafolofolo kudu. Di tswala ka go beela mae ka ggare ga e kgolo go fihla a phaphaša. Bafsa ba tšwalwa ba feletše go tšwa maeng.
Phepo
Di ja dihlapi tše nnyane le diphoofolo tša go hloka mekokotlo.
Phatlalatšo
E direga ka dithempheretšheng ka moka tša mawatleng borutho a lefase.
Mehuta ye e swanago
Lehlasedi la thopido ya dipatšo tše ntšho - Thopido fuscomaculata
Lehlasedi la Thopido ya Atlantiki - Thopido nobiliana
Lehlasedi la mohlagase wa mabole - Thophido sinuspersici


text:
91Nke nkabe ke na le ntlo ya basepedi kua lešokeng;
ke be ke tla tlogela tšhaba sa gešo ka ya gona,
gobane bohle ke diotswa,
ke lekoko la baeki.
2Mantšu a bona a hlaba bjalo ka mesebe;
batho ba naga ye ba rata maaka go feta nnete.Morena o re:
“Ba dira dilo tše mpe ka go latelana ga tšona,
gomme ga ba ntsebe.”
3Motho a itote,
a se tshephe mogweragwe,
a se tshephe ngwanabo,
gobane ngwanabomotho ke moradia bjalo ka Jakobo,
mogwera o senya mogwera leina.
4Bohle ba radia bagwera ba bona,
gomme ga go yo a bolelago therešo;
ba itlwaeditše go bolela maaka,
ebile ga ba nyake go itshola.
5Ba hlakiša batho leboelela,
le boradia bja bona bo a latelana.
Morena o re ga ba rate go mo tseba.
6Ke ka lebaka leo Morena Ramaatlaohle a rego:
“Ke tla ba hlwekiša ka ba ka ba leka.
Setšhaba sa ka se dirile tše mpe –
ke ge nka hlwa ke sa dirang ka bona?
7Maleme a bona ke mesebe ye e bolayago;
ba dula ba bolela tša boradia.
Ka molomo motho o bolela gabotse le mongwekayena,
mola ka pelong a mo theile.
8Na nka napa ka se ba otlele dilo tše dibjalo?
Go botšiša nna, Morena.
Nka napa ka se itefeletše ka setšhaba sa mohuta wo?”9Ke ile ka re:
“Ke tla hlaba mokgoši ke llela dithaba,
ka opelela mafulo a lešoka sefela sa mahloko,
ka gobane a swele,
gomme ga go motho yo a putlago go ona.
Mollo wa dikgomo ga o sa kwagala;
dinonyana le diphoofolo di tšhabile, di ile.”10Morena o re:
“Ke tla fetoša Jerusalema mašope,
ya ba segola sa diphukubje;
metse ya Juda ke tla e fetoša lešoka,
felo mo go sa phelego motho.”11Ke ile ka botšiša ka re:
“Ke mang yo a hlalefilego go kwešiša taba ye?
Morena o e hlalošeditše mang gore a e botše ba bangwe?
Naga e reng e senyegile,
e swele bjalo ka lešoka le le tšhumilwego,
mme go se motho yo a e putlago?”
12Morena a fetola a re: “Ke ka lebaka la ge ba tlogetše melao ye ke ba beetšego yona. Ga se ba ntheeletša goba ba dira tše ke ba laetšego tšona. 13Ba ngangabaletše go dira tše ba di ratago, le gona ba khunamela boBaale go ya ka moo borakgolokhukhu ba bona ba ba lailego ka gona. 14Ka gona, nna, Morena Ramaatlaohle, Modimo wa Israele, ke re: Ke tla ba leša lengana, ka ba ka ba noša meetse a mpholo. 15Ke tla ba šwalalanyetša ditšhabeng tšeo bona goba borakgolokhukhu ba bona ba bego ba sa di tsebe, ka ba romela madira a ba hlomara go fihlela ke ba feleletša.”
“Lemogang tše di diregago!
Bitšang basadi ba go lla ba tle;
bitšang ba ba kgonago sello.”17Setšhaba sa re:
“Ba botšeng ba itlhaganele ba tle ba re opelele sefela sa mahloko,
mahlo a rena a be a ele meokgo,
le dintši tša rena di thapišwe ke go lla.”
18Gobane mokgoši wa sello o kwagala o etšwa Sione
o re: “Joo, re lobile!
Re lewa ke dihlong e le ruri,
gobane go huduga nageng ya gaborena go re lebane,
ka ge re kgerešeditšwe dintlo.”
19Lena basadi,
le theeletšeng tše di bolelwago ke Morena,
le ele mantšu a gagwe hloko.
Le ruteng barwedi ba lena go golola,
le lena le rutaneng sefela se sa mahloko:
20“Lehu le re tsenetše ka maroba,
la tsena ka dibong tša rena;
le ripitletše bana mekgotheng,
la ripitlela le masogana mapatlelong.”
21Morena o ntaile gore ke bolele tše a mpoditšego tšona, a re:
“Ditopo di tla rapalala boka dišu nageng,
boka dingatana tša mabele tše di tlogetšwego ke babuni,
tše di sa kgoboketšwego ke motho.”22Morena o re:
“Mohlale a se kgantšhe bohlale bja gagwe,
le senatla se se kgantšhe maatla a sona,
le mohumi a se kgantšhe lehumo la gagwe.
23
2 Bakor. 10:17
Ge motho a nyaka go kgantšha,
a a kgantšhe go nkwešiša le go ntseba ga gagwe,
gobane ke nna Morena yo a dirago ka leratorato,
yo a phethagatšago toka le tshwanelo mo lefaseng.
Tšeo ke tše di nkgahlago.
Ke realo, nna, Morena.”
24Morena o re: “Nako e etla ge ke tlilo otla bohle ba ba bolotšego nameng fela, 25e lego batho ba Egepeta, le ba Juda, le ba Edomo, le ba Amone, le ba Moaba, le ba go boola tlopo9:25 “ba go boola tlopo” Batho ba go dula lešokeng ba be ba boola tlopo e le go hlompha modimo wa bona, setlwaedi se Baisraele ba bego ba ganetšwa go se phetha. Lebelela Lef. 19:27. ba go dula lešokeng. Gobane ditšhaba tšeo ka moka gotee le sona setšhaba ka moka sa Israele ga se ba bolla pelong, ke go re ga ba ntlhomphe.”


text:
31Pele ge ke robetše bošego
ke be ke lora yo ke mo ratago,
ke lora ke mo nyaka,
ke sa mmone.
2Ke lora ke tsoga borokong ke thetha
le motse,
ke ralala le mekgotha le mapatlelo,
ke nyaka yo ke mo ratago;
ke mo nyaka,
fela ke sa mmone.
3Baleti ba motse ba ba sepelago le wona ba gahlana le nna.
Ka ba botšiša ka re:
“Na ga se la bona moratiwa wa ka?”
4Ge ke seno tloga go bona ka mo hwetša.
Ka mo swara ka se mo lese,
go fihlela ke mo iša go mma ka ntlong,
ka phapošing ya yo a mpelegego.
5Nkaneleng ka ditshephe le dikgama,
lena basadi ba Jerusalema,
gore le ka se re tutuetše go ratana –
rena re tla ratana ka borena.
Kopelo ya boraro
6Ke eng sela se tšwago lešokeng
nke ke mokubega wa muši,
se nkgago bose bja mira le bja seorelo,
le bja dinkgabose tša mehutahuta tša go rekišwa ke babapatši?
7Ke Solomone o tla a rwelwe ka setulo sa gagwe sa bogoši;
bahlabani ba masometshela ke bona baleti ba gagwe,
ke ba bangwe ba bagalegale mo Israele.
8Bohle ke bakgoni ba tšhoša;
ke batsebi ba ntwa.
Mongwe le mongwe o itlhamile ka tšhoša,
ba itokišeditše go lwantšha bahlasedi ba bošego.
9Kgoši Solomone o rwelwe ka setulo sa gagwe sa bogoši
se a laetšego gore a se direlwe ka dikota tša sethokgwa sa Lebanone.
10Dikota tša go thekga tlhaka ya sona di manegilwe ka silibera;
boithekgo bja sona bo manegilwe ka gauta;
mosamelo wa sona o apešitšwe lešela la bohwibidu bja moretele.
Bokagare bja sona bo kgabišitšwe gabotse ke makgarebe a Jerusalema,
e le sešupo sa lerato la bona.3:10 Mohlomongwe go swanetše go balwa “Bokagare ... bona” Diphetolelo tše dingwe di re “Bokagare bja sona bo kgabišitšwe ka diripana tša meno a tlou. 11 Lena basadi ba Jerusalema ...”
11Lena basadi ba Sione,
etlang le bone Kgoši Solomone.
O rwele mphapahlogo wo a o rwešitšwego ke mmagwe tšatšing lela a nyala,
mohlang wola a nyakaletše.


text:
Tatago Hanna e be e le motheadihlapi. O ile a tšwa a kitima ka ntlong go ya lewatleng. O ile a ba emišetša seatla go ba šadiša ge a tloga. Hanna o be a tseba gore o tla be a sego matšatši le matšatši, efela ge a boa gae, o tla boa le dihlapi tše diswa go tlo di gadika.
Ka morago mmago Hanna o ile a tšwa ka lebelo la sesasedi. O be a swanetše go šoma letšatši le lengwe le le lengwe la beke kgwedi ka moka.
“Ke šaletše,” a goeletša. “Tanni Taliep wa moagaišane o etla. Le dule ka gare go fihlela a goroga. Ke tla le bona moragonyana. Ke le rata kudukudu.” O ile a budulela moyeng dikatlo ge a kitimela paseng.
Hanna o ile a lebelela ka lefasetere leratadimeng le letalalerata. O ile a ikwa a nnoši. O ile a topa seripa sa pampiri le phensele gomme a dira sethalwa sa sefahlego ka dikeledi di theogela tlase marameng. Ka morago a kwa Tannie Taliep a notlolla lebati la ka pele.
“Dumela, Hanna,” gwa realo Tannie Taliep. “Ke eng se?” A tšea seripa sa pampiri gomme a e lebelela. “Mmm,” a realo, “ga go nako ya ditšhila tše. Eya go Allie wa moagišane gomme o reke borotho le maswi. Ke nyaka teye ya ka.”
Ge a tswalela lebati la ka pele, Hanna o bone sethalwa sa gagwe se šošobantšwe o kare ke kgwele lebatong la ka moraleng, o ile a leta go fihlela Mna Ismail a mmona.
“Dumela Hanna,” a realo a myemyela. “Borotho le maswi go swana le ka mehla? Ga se wa hlwa o telefala go fihlelela šelefo?” O ile a šišinya hlogo ya gagwe. “Se tshwenyege, o tla gola e se kgale.”
O ile a sega ka bonolo ge a mo myemyelela. Gomme a lebelela fase. Mo lebatong, kgauswi le maoto a gagwe go be go na le seripa sa pampiri – letlakala le tee la go ba le mantšu a mmalwa le diswantšho tše dintšintši. O ile a le topa. Mna Ismail o bone seo.
“O tla makatšwa ka seo phefo e se fokišetšago fa,” a realo. “O ka no le tšea ge o nyaka.” O ile a mo fa borotho le maswi. “O ka sepela bjale – direkwa tša gago šedi.”
“Phakiša-phakiša,” Tannie Taliep a goeletša ge Hanna a bula lebati, “Soupi ya ka e šetše e thomile mo go TV.” A tšea mokotlana wa go yo reka go tšwa go Hanna gomme a dira teye ka lebelo.
O ile a dula tafoleng ya ka moraleng. O ile a phurulla seripa sa pampiri yeo a e topilego gomme a bala lentšu le tee – Jamela. Go be go na le diswantšho tše dintši tša Jamela. Jamela a budula dikgantlele khekheng ya gagwe ya letšatši la matswalo. Jamela a khutile ka lepokising la khatepoto. Jamela a tateditšwe ka lešela le lebotse gomme a swere kgogo ye nnyane ye hubedu.
Hanna o ile a gogela moya ka teng. O be duma ge nkabe e le Mošupologo. O be a nyaka go bona ge eba go na le yo mongwe sekolong yo a bitšwago Jamela. O be nyaka go hwetša mogwera wa go swana le Jamela.
Ka Mošupologo, o ile a kitimela ka mphatong wa Mtšana Witbooi. “Ka kgopela, Mtšana, o tseba Jamela?”
“Ga go na Jamela fa. Boela morago ka mphatong wa gago,” Mtšana Witbooi a realo.
Ka Labobedi, Hanna a ya ka mphatong wa Mdi Booysen. “Ka kgopela, Mdi …”, efela ga se a ka a ya kgole.
“Hanna Pieterse! O dira eng fa? Dithuto di thomile,” Mdi Booysen a goeletša.
Ka Laboraro a botšiša Mna Hendricks. Efela go be go se yo a tsebago Jamela.
Hanna o ile a lebelela diswantšho seripeng sa pampiri makga a mantši kudu go fihlela ge letlakala le etšwa diriparipa gomme Jamela ya be ge a ile.
Gomme ka letšatši le lengwe, mphato ka moka o ile wa tšwa leetwana la go ya bokgobapukung. Fao, ka morago ga khaontara, go be go na le mosadi wa sefahlego sa go loka. Hanna o ile a ya go yena.
“Ee-ee,” mosadi a realo. “O kgethile puku?”
Hanna o ile a šišinya hlogo ya gagwe, gomme a botšiša, “O tseba Jamela?”
Mosadi o ile a inamela pele. “O na le mphato wo o lego fa ka leetwana?” a botšiša. Hanna a dumela ka hlogo le go holofela gore mosadi a ka se befelwe. Mosadi o ile šinyalala. O ile a ya ka thoko ye nngwe ya khaontara gomme a swara Hanna ka seatla. “Etla,” a realo le go myemyela. “Ke tseba mosetsana yo monnyane wa go bitšwa Jamela. Ke tseba gape mošemane yo monnyane wa go bitšwa Ashraf. Ke tseba gape le legotlo la go bitšwa Wolfgang.”
Go iri e tee ka moka ya go kgahliša, ya go thabiša, Hanna o kopane le bagwera ba bantši kudu. O butše dipuku gomme a ya mafelong a go fapana gohle lefaseng. Matlakaleng, o bone dilo tša go makatša kudu.
Diswantšhong, o bone dilo tša go kgahiša tšeo Jamela a di dirilego. Ge mmago Hanna a emišitše go šoma mafelelong a beke le tatagwe a le gae go tšwa lewatleng, ba dula mmogo gomme ba bala dipuku. Ba ile go reka le Jamela mmogo, le go bina le Papa Lucky. Ba ile tšwa leeto la go sepela le thutlwa gape.
E ba le boitlhamelo!
Jamela le Papa Lucky go tšwa go Bagwera ba Hanna ke baanegwa go tšwa go dipuku tša diswantšho tša mongwadi wa bana wa Afrika Borwa, Niki Daly. Ke baanegwa bafe ba kanegelo bao e lego bommamoratwa ba bana ba gago? Ba hlohleletše go thala diswantšho tša o tee goba go feta tša baanegwa ba bommamoratwa ba bona ba kanegelo gomme ka morago ba itlhamele kanegelo ye mpsha yeo e nago le baanaegwa ba.
Gomme Hanna a lebala ka go thala difahlego tša go nyama le go ikwa a nnoši ka gore gabjale ga a sa le bjalo le gatee.


text:
Reedbuck
Motlapasi
Leina
Motlapasi, reedbuck (Redunca arundinum)
Ponalo
E ela dikholometer tše 70 gomme Dikgapa tšona di na le botelele ba go lekana le dimillimeter tše 950 magetleng. Tše tshadi ke tše nnyane e bile di kala fela dimillimeter tše 800 magetleng e be di kala dikhilometer tše 51 ka boima.
Maboya a na le mmala wo mosetlha le bošweu ka tlase. Mosela o na le maboya a mantšhi kudu e bile o na le mmala wo mošweu mo dintlheng.Go na le tshwelesa ye ntsho ye e senago moriri tlase ga tsebe.
Ke Dikgapa fela tše di nalego manaka o go lekane le dimillimeter tše 450 ka botelele. Motlapasi e na le tshwelesa gare ga mpa le serope gomme dintšha dilo tša go se kgahliše. Tše tona di na le tee, ka nako ye ngwe tše tshadi di na le tše pedi.
Tshwelesa ye e kgokaganya le mokgwa wa tšona.
Dijo
Di phela ka go ja mehlare le bjang. Ge bjang bo se gona dija dinoko tše nnyne. Ge peelano e se bose dija mosegare e fela gatšhi di tšutla bošego.
Pelego
Tše tshadi di belega go thoma ge di na le dikgwedi tše lesome tlhano go fihla lesome seswai gomme Dikgapa di thoma thobalano morago ga mengwaga ye mebedi. Di belega ngwaga ka moka, e fela pelego e na le go ema ka nako ya selemo.
Ngwana o tee belegwa morago ga nako ya go gola ya matšatši a 225. Bana ba gona ba a fihlwa dikgwedi tše tharo, ke ka lebaka leo ba swanetše go tšwalela lefelo.
Mokgwa
Phuthi ye, ya bogolo ba ka magare, e hwetšagala malapeng a mannyane. Ge e kitima e na le pharologantšho ka go roromela, ka mosela yo lebeletšego ka godimo le bošweu ba go bonagala ka thoko. Motlapasi e na le lefelo ya yona.
Balokelo ba Dikgapa ba šireletša tše dingwe. Ge tše tshadi di godile di tlogela malapa a tšona go yo hloma dihlopha tša tšona. Dikgapa tše nnyane di a kgotlelelwa e bile di dumelelwa go šala dihlopheng megwaga ye meraro ya bophelo. Motlapasi e tswalana ga botse le Lebele.
Lefelo
E rata mafelo a go ba le bjang e fela palo ya mohuta wo e fokotšegile kudu ka lebaka la gore mafelo a go swana le a, a fokotšegile.
Di Hwetšagala Kae
Lehono, diphuthi tše di bonaga kua Kruger National Park, fa eastern shores ya St. Lucia, kua Hluhluwe game reserve le kua di game reserves tša kua KwaZulu-Natal.